Rakyat Malaysia sayangkan harimau

Sejak tiga minggu lalu, timbul isu yang berkaitan dengan harimau.Ia bermula dengan serangan harimau ke atas seorang penoreh getah di Gua Musang dan diikuti dengan pembunuhannya dan perbincangan bagaimana pembalakan memusnahkan habitat mereka.Penjelasan kerajaan negeri dan Jabatan Perhutanan bahawa pembalakan tidak menjejaskan kehidupan harimau menimbulkan kemarahan orang ramai yang tergambar dalam hantaran dan komen di media sosial.Isu kepupusan harimau ini berkait pula dengan penghapusan hutan di negara ini.Ia ada hubungan dengan pengurusan alam sekitar yang tidak memuaskan hati orang ramai.Pengurusan alam sekitar ini pula berkait dengan pembalakan serta bencana banjir yang menjadi isu bulan lalu.Ahli politik PAS yang menerajui kerajaan negeri Kedah, Terengganu dan Kelantan, serta juga kementerian alam sekitar dan air mempunyai imej bukan saja tidak berprestasi tetapi juga kurang menghayati soal-soal alam sekitar, perubahan iklim, kepentingan biodiversiti dan hidupan liar.Ada persepsi dalam kalangan rakyat terpelajar bahawa golongan konservatif agama kurang memahami dan menghayati soal-soal alam sekitar itu.Ekoran itu, masyarakat Islam yang sering mendengar ceramah agama turut kurang menyedari soal alam sekitar itu.Adalah kebetulan bahawa Tahun Baru Cina kali ini menyaksikan giliran harimau sebagai haiwan zodiak dalam kalendar mereka.Maka bagi sambutaan tahun ini, gambar dan patung harimau dapat disaksikan di banyak tempat perniagaan di negara ini.Tetapi harimau yang menjadikannya salah satu daripada 12 haiwan zodiak itu berasal dari China Selatan.Ia dikenali sebagai South China tigers atau Harimau China Selatan dan merupakan subspesies Panthera tigris tetapi populasi khusus yang tinggal di wilayah tertentu.Dari segi subspesies, ia sama dengan harimau di Malaysia yang dikenali sebagai Malayan tigers.Harimau Malaya adalah populasi khusus subspesies yang berada di Semenanjung Malaysia.Harimau tidak mengenal sempadan dan ia boleh bergerak dari Thailand Selatan sampailah ke Johor.Harimau Malaya yang dianggarkan kurang dari 200 ekor kini dimasukkan ke dalam “senarai merah” IUCN. Gambar: AFPPada abad ke-19, harimau masih ada di Singapura.Ada catatan dan gambar oleh pegawai kolonial British menunjukkan mereka berjaya membunuh harimau di pulau itu.Kulit harimau itu kemudian dijadikan hamparan di ruang tamu pemburu itu.Ada satu catatan pada awal abad ke-20 yang menyatakan bahawa seorang pegawai British di Woodlands terlihat seekor harimau berenang di Selat Teberau menuju Johor.Beliau mencatatkan bahawa haiwan itu mungkin adalah harimau terakhir Singapura.Jata negara Singapura mempunyai seekor harimau sebagai tanda hubungan pulau itu dengan Malaya.Johor mempunyai dua ekor harimau pada jata negerinya seperti juga Malaysia.Jata negeri Johor diwujudkan lebih awal dari Malaysia yang turut mengambil harimau sebagai haiwan nasional.Tetapi jata negara Malaysia yang mempunyai dua ekor harimau itu merupakan lanjutan kepada lambang Persekutuan Tanah Melayu dan Negeri-negeri Selat.Keretapi Tanah Melayu juga mengambil harimau sebagai lambangnya.Majlis Perbandaran Kuala Lumpur semasa pentadbiran kolonial turut meletakkan kepala harimau pada lambangnya.Menurut sejarah Kuala Lumpur, kawasan Damansara mempunyai banyak harimau hinggakan pekerja yang membersihkan hutan di situ enggan bekerja.Kini lambang Dewan Bandaraya Kuala Lumpur (DBKL) mengekalkan lambang kepala haiwan itu.Harimau adalah haiwan yang dekat di hati rakyat Malaysia, khususnya bagi orang Melayu di semenanjung.Ada antara kanak-kanak yang membesar dengan cerita-cerita rakyat tradisi berkaitan harimau.Lebih-lebih lagi mereka yang membaca buku-buku cerita kanak-kanak dan seterusnya kesusasteraan klasik.Ada permainan bernama “Pukul Berapa Datuk Harimau”.Sasterawan lepas merdeka turut menghasilkan novel yang mempunyai harimau dalam penceritaannya.Sasterawan Negara Shahnon Ahmad dalam novelnya, “Rentung” turut menceritakan mengenai perjuangan hidup seorang petani di kampung Banggol Derdap yang berdepan dengan ancaman harimau.Kisah ini pernah dijadikan filem oleh Salleh ben Joned dengan judul “Harimau Harimau”.Novel Rentung pernah menjadi teks sastera di sekolah.Saya membaca novel ini pada tahun 1970-an ketika di sekolah rendah.Dalam novel itu terdapat gambaran bagaimana ngauman harimau kedengaran dari gunung.Harimau itu kemudiannya turun ke pinggir kampung dan bertembung dengan petani.Banggol Derdap berada di Kedah.Pada zaman Shahnon membesar di situ tentunya hutan masih banyak di negeri itu.Bilangan harimau juga tentulah juga masih banyak.Ia menjadi ancaman kepada petani yang sawahnya berada di pinggir hutan.Kini hutan Kedah sudah bekurangan dan harimau di negeri itu sudah lama tidak kedengaran.Semasa zaman kanak-kanak saya, orang tua-tua menceritakan bagaimana harimau berkeliaran di kawasan hutan di sekitar Parit Raja, Batu Pahat.Mereka memanggil harimau sebagai “macan” dan ngauman mereka dapat didengar pada waktu malam.Macan adalah perkataan bahasa Jawa.Lama dahulu terdapat juga Harimau Jawa dan Harimau Bali.Mereka sudah lama pupus.Tetapi Harimau Sumatera masih ada.Kesemua harimau itu datang dari subspesies sama.Ini kerana pada satu masa dahulu semenanjung, Sumatera, Jawa dan Bali bercantum.Maka harimau dari semenanjung berjalan hingga ke Bali.Dalam filem, watak harimau turut dipaparkan dalam cerita Si Tora, Harimau Jadian yang diarahkan oleh P Ramlee.Saya menonton filem itu pada tahun 1970-an di televisyen.Harimau jadian atau “weretiger” itu merupakan legenda Malaya dan Siam.Tetapi Tora itu adalah perkataan Jepun yang bermakna harimau.Ia juga bermaksud serangan garang.Ketika Jepun menyerang Pearl Harbour, Hawaii, mereka menjerit Tora! Tora! Tora! Sementara Jeneral Tomoyuki Yamashita yang mengetuai penaklukan tentera Jepun ke atas Semenanjung digelar Harimau Malaya.Nama Harimau Malaya dicipta oleh pihak kolonial British.Ketika mereka pertama kali melihat harimau di India, mereka amat kagum hinggakan penyair William Blake menulis puisi mengenai haiwan itu.Harimau pertama yang mereka lihat ialah di Benggala dan dinamakannya Bengal Tiger.Maka apabila British masuk ke Perak dan didapati di situ ada juga harimau, maka dinamakannya Malayan Tiger.Kedua-dua harimau ini adalah dari subspesies yang sama.Ketika pentadbir British membuat kajian dan pemerhatian terhadap budaya temptan, maka didapati orang Melayu mempunyai perasaan takut, kagum dan hormat terhadap harimau.Oleh kerana orang Melayu tradisi hidup dengan pertanian, maka mereka terpaksa hidup di bawah bayangan ancaman serangan harimau.Dalam ilmu tradisi Melayu seperti terkandung dalam buku Malay Magic oleh Walter M Skeat, orang Melayu membangun suatu ilmu bagi menghadapi hidupan liar khususnya harimau melalui petua-petua dan jampi perbomohan.Kini walaupun kebanyakan rakyat Malaysia sudah jauh daripada ancaman harimau tetapi setiap kali ada berita mengenai harimau, pasti ia menjadi tarikan orang ramai.Tidak lama dahulu di Terengganu, ada peristiwa seekor harimau keluar hutan dan berjalan di tengah-tengah adanya orang ramai.Peristiwa itu berjaya dirakam dan ditularkan.Orang takut pada harimau kerana ia adalah pemangsa.Tetapi sebahagian orang suka pada harimau dengaan melihat gelagat dan perilakunya.Di zoo yang ada harimau, “Pak Belang” ini menjadi tumpuan terutama kanak-kanak.Manusia hanya mampu melihat dari jauh ketika ia dalam kurungan.Rakyat Malaysia sayang pada harimau.Haiwan ini tidak boleh dibenarkan pupus.Sekiranya ia pupus, bermakna habitat dan ekosistemnya juga pupus.Dalam habitatnya terdapat haiwan yang turut perlu dilindungi iaitu kancil, rusa dan lain-lain.Maka untuk itu, sebarang usaha menghapuskan hutan mesti dihentikan serta-merta termasuk pembalakan.“Selective logging” atau pembalakan terpilih juga wajar dihentikan demi Harimau Malaya dan haiwan lain.


Penumpang AirAsia X tiada harapan terima bayaran balik tiket?

Harapan penumpang untuk mendapatkan semula bayaran balik tiket penerbangan AirAsia X (AAX) yang dibatalkan sejak 2020 semakin pudar apabila Suruhanjaya Penerbangan Malaysia (Mavcom) meminta semua pihak menghormati dan mematuhi keputusan Mahkamah Tinggi.
AAX sebelum ini selesai melalui proses penstrukturan semula hutang syarikat yang mana syarikat penerbangan tambang murah itu mendakwa mereka menerima persetujuan 99% daripada pemiutang pada 12 November 2021 sebelum cadangan itu diluluskan oleh Mahkamah Tinggi pada 16 Disember 2021.
Menurut Ketua Pegawai Eksekutif AAX Benyamin Ismail, disebabkan proses ini, syarikat penerbangan itu tidak boleh memberi bayaran balik dalam bentuk tunai kerana undang-undang.
Oleh itu, AAX menawarkan kembali bayaran balik dalam bentuk kredit atau baucar perjalanan dan 10% daripada harga tiket penerbangan.
Namun begitu, keputusan ini menimbulkan kemarahan dalam kalangan penumpang yang terjejas dan mereka terus mendesak pihak syarikat hormati hak mereka sebagai pengguna dan meminta wang pembelian tiket dipulangkan serta-merta.
Jurucakap Mavcom menjelaskan bahawa Skim Pengaturan (Skim) yang dilaksanakan AAX dan diselia oleh Mahkamah Tinggi, segala hutang serta liabiliti AAX termasuk wang yang terhutang kepada pengguna adalah tertakluk kepada terma dan syarat yang ditetapkan Skim tersebut.
Bagaimanapun, katanya, Mavcom sekali lagi menekankan bahawa AAX membayar balik harga kos tiket penerbangan yang dibeli pengguna dan mereka tidak patut diklasifikasikan sebagai pemiutang di bawah Skim.
"Hasilnya, AAX akan memberikan pembayaran ganti rugi 100% dalam bentuk kredit di samping pampasan lain yang pengguna layak menerima di bawah Skim itu," katanya kepada MalaysiaNow.
"Ia penting untuk AAX memenuhi tanggungjawabnya dan membuat pembayaran ganti kepada semua pengguna yang terkesan secepat mungkin bagi memastikan pengguna menerima pampasan yang adil.”
Bagaimanapun, MalaysiaNow mendapati masih terdapat persoalan apabila beberapa penumpang yang terjejas memaklumkan mereka berjaya mendapatkan bayaran balik dalam bentuk tunai sekali gus bercanggah dengan kenyataan yang dibuat oleh Benyamin.
Antaranya ialah Sanjay Banerjee, seorang warga India yang melakukan spam kepada akaun LinkedIn syarikat penerbangan tersebut manakala seorang lagi ialah penumpang dari Filipina, Rose Marie Jane Rementina.
Seorang lagi ialah Nagendran yang berjaya mendapatkan bayaran balik apabila dia pergi ke ibu pejabat AirAsia selepas melalui proses undang-undang di Mahkamah Tuntutan Kecil Shah Alam.
Apabila ditanya mengenai situasi bayaran balik ini, Mavcom meminta supaya MalaysiaNow mendapatkan penjelasan sendiri daripada AAX.
Bagaimanapun MalaysiaNow masih lagi menunggu maklum balas daripada pihak syarikat terbabit.
"Kami juga ingin memberi peringatan bahawa semua syarikat penerbangan perlu mematuhi undang-undang yang ditetapkan di negara destinasi dan ini berkemungkinan menjadi faktor mod pembayaran ganti," katanya.
Mengulas lanjut, katanya, Mavcom tidak akan teragak-agak untuk menggunakan kuasanya di bawah Kod Perlindungan Pengguna Penerbangan (MACPC) jika AAX gagal menepati janjinya.
Katanya, Mavcom sedang memantau perkembangan penstrukturan semula hutang AAX, selaras dengan tanggungjawab suruhanjaya itu sebagai pengawal selia perkara ekonomi dan komersial berhubung industri penerbangan awam di Malaysia dan melindungi hak pengguna.
"Namun begitu, AAX boleh, mengikut budi bicaranya, menawarkan promosi istimewa penerbangan kepada penumpang mengikut syarat dan cara yang dianggap sesuai," katanya yang memetik Perenggan 3 Perintah Sanski (Sanction Order).
"Atas dasar budi bicara, AAX menawarkan kredit perjalanan yang bersamaan dengan nilai keseluruhan tiket penerbangan yang tidak digunakan kepada pengguna.
"Kredit perjalanan ini sah selama tempoh lima tahun dan boleh digunakan secara serta-merta bagi mana-mana penerbangan AAX sedia ada," tambahnya.


Bekas presiden bank ditahan disyaki terima rasuah luluskan pinjaman RM400 juta

Bekas presiden merangkap pengarah urusan sebuah bank yang bergelar datuk, merupakan antara empat individu ditahan Suruhanjaya Pencegahan Rasuah Malaysia (SPRM) semalam, kerana disyaki menerima rasuah bagi meluluskan pinjaman kewangan berjumlah RM400 juta.SPRM menahan mereka yang berumur antara 49 dan 53 tahun itu, di sekitar Kuala Lumpur semalam dan Mahkamah Majistret Putrajaya hari ini, telah mengarahkan kesemua mereka direman selama tiga hari sehingga 2 April.Menurut sumber SPRM, keempat-empat individu itu dipercayai menerima rasuah kira-kira SGD3,168,366 atau kira-kira RM8 juta, sebagai komisyen untuk meluluskan permohonan pinjaman kewangan sebanyak RM400 juta bagi projek yang dipercayai tidak wujud.Sumber itu menyatakan, bekas presiden merangkap pengarah urusan bank itu dikatakan telah memberikan keistimewaan meluluskan pinjaman tersebut tanpa mengikut prosedur dan kajian kebolehlaksanaan (due dilligent) disebabkan rasuah yang diterima.Menurut sumber itu, setelah pinjaman kewangan diluluskan dan wang diperolehi, syarikat yang memohon telah ditutup dan projek tidak dilaksanakan.“Ini adalah suatu perbuatan licik dengan kerjasama orang dalam iaitu dengan sengaja mewujudkan projek yang tidak sah, dengan tujuan untuk memohon pinjaman kewangan,” kata sumber itu.Ketua Pesuruhjaya SPRM Azam Baki ketika dihubungi mengesahkan penahanan tersebut, dan berkata kes disiasat di bawah Seksyen 16 Akta Suruhanjaya Pencegahan Rasuah Malaysia 2009.


PKR akan bincang kemasukan bekas pemimpin Umno, kata Anwar

PKR akan membincangkan kemasukan bekas pemimpin Umno dengan parti itu sebelum membuat keputusan membuka pintu kepada mereka, kata Anwar Ibrahim.
Perdana menteri yang juga presiden PKR, memaklumkan mengenai perkara itu pada satu sidang media hari ini.
"Beberapa bekas ahli Umno menzahirkan minat untuk menyertai (PKR).
“Kami akan berbincang dengan pimpinan Umno dalam masa terdekat," katanya.
Ia selaras dengan kenyataan Timbalan Presiden PKR Rafizi Ramli yang menyatakan kemasukan Khairy Jamaluddin ke dalam parti itu akan dibincangkan terlebih dahulu.
Khairy yang juga bekas menteri kesihatan dalam beberapa wawancara sebelum ini mengesahkan menerima pelawaan daripada ramai pihak namun masih belum membuatkan keputusan.
Beliau berkata akan menumpukan gerak kerjanya di Selangor setelah dihantar bertanding ke Sungai Buloh dalam Pilihan Raya Umum ke-15 (PRU15) baru-baru ini.
Khairy merupakan bekas pemimpin Umno yang dispekulasikan menyertai PKR.
Selain itu, pemimpin lain termasuklah bekas ahli Majlis Kerja Tertinggi Umno, Zahidi Zainul Abidin yang sebelum ini mahu menyertai parti itu sebelum menukar pendirian untuk menyertai Amanah.
Khairy dan Zahidi antara beberapa pemimpin yang diambil tindakan disiplin oleh Umno setelah parti itu mengalami kekalahan teruk pada PRU15.
Pemimpin lain termasuklah bekas pengerusi badan perhubungan Umno Selangor, Noh Omar yang dipecat.
Sementara Ahli Parlimen Sembrong, Hishammuddin Hussein merupakan antara yang digantung.


Ringgit dibuka rendah berbanding dolar AS

Ringgit dibuka rendah berbanding dolar Amerika Syarikat (AS) pada Jumaat berikutan dolar AS mengukuh selepas data awal menunjukkan ekonominya masih berada di landasan dalam keadaan ketidaktentuan global, kata penganalisis.
Pada 9.03 pagi, mata wang tempatan susut kepada 4.4830/4860 berbanding dolar AS dari 4.4820/4840 ketika ditutup pada Khamis.
Penganalisis Pasaran Kanan OANDA, Edward Moya berkata dolar AS mencecah rekod tinggi baru dalam aliran selamat disokong kelemahan ekonomi global.
Beliau berkata prestrasi itu juga dicatatkan ketika ekonomi berdaya tahan AS memberi laluan untuk rizab persekutuan (Fed) kekal agresif bagi kadar faedahnya.
"Ekonomi AS masih kelihatan baik dan itu sewajarnya membolehkan Fed kekal agresif dengan pengetatan dasar dalam beberapa bulan akan datang,” katanya kepada Bernama.
Dalam pada itu, penurunan ringgit telah diredakan oleh kenaikan harga minyak mentah, apabila penanda aras minyak mentah Brent meningkat 1.28% kepada ASS$93.54 setong semasa laporan ini dibuat.
Sementara itu, ringgit didagangkan tinggi berbanding sekumpulan mata wang utama.
Unit tempatan meningkat berbanding dolar Singapura kepada 3.1987/2011 dari 3.2028/2047 ketika ditutup semalam, dan naik berbanding pound Britain kepada 5.1783/1818 dari 5.1964/1987.


New York tingkat langkah keselamatan meskipun ketidakpastian kes Trump

Penguat kuasa undang-undang di New York City mempertingkatkan langkah keselamatan di kawasan tumpuan selepas bekas presiden Amerika Syarikat Donald Trump baru-baru ini menjangkakan penahanan beliau pada Selasa dan menyeru penyokongnya mengadakan protes.
Jabatan Polis New York melakukan sekatan termasuk mengerahkan anggotanya di sekitar Mahkamah Jenayah Manhattan dan Pejabat Peguam Daerah Manhattan di Lower Manhattan serta di Menara Trump di Fifth Avenue di Midtown, lapor Xinhua.
Setakat ini, New York City lengang walaupun ramai wakil media berkumpul di lokasi terbabit.
Tiada laporan dikeluarkan oleh Pejabat Peguam Daerah Manhattan mengenai dakwaan Trump setakat petang Selasa.
Pejabat Peguam Daerah Manhattan sedang menyiasat sama ada Trump memalsukan rekod perniagaan berkaitan dakwaan pembayaran yang dibuat kepada seorang wanita ketika kempen presiden 2016, menurut laporan media.
Pejabat Peguam Daerah Manhattan enggan mengesahkan atau mengulas sama ada Trump akan didakwa.
Kelibat beberapa individu yang menyokong mahupun menentang Trump dilihat di Collect Pond Park bertentangan dengan Mahkamah Jenayah Manhattan dan di Menara Trump di Midtown pada Selasa.
Kelab Republikan Muda New York mengadakan perhimpunan pada Isnin dan dihadiri kira-kira 100 peserta.


Abang Jo gesa pemimpin PBB tidak berebut kuasa, terus bersatu

Presiden Parti Pesaka Bumiputera Bersatu (PBB) Abang Johari Openg hari ini menggesa partinya untuk terus bersatu dan mengelak daripada bergaduh sesama sendiri, mengatakan perpaduan adalah tulang belakang kejayaan parti itu sejak awal penubuhannya.Abang Johari, yang merupakan premier Sarawak, berkata perebutan kuasa dalam kalangan pemimpin hanya akan menyebabkan parti itu berpecah-belah.“Pemimpin bertukar ganti,” katanya dalam ucapan penggulungan perhimpunan agung triennal parti itu di Kuching.“Apa yang penting biarlah PBB jadi parti yang kuat di Sarawak.” Katanya, walaupun parti itu kuat ketika ini, namun persoalan yang perlu dijawab ahli parti ialah berapa lama kedudukan tersebut dapat dipertahankan.“Kita tengok parti lain ada banyak warlord, bergaduh sesama sendiri lepas itu parti hancur, ” katanya.“Tetapi Alhamdulillah PBB tidak ada warlord dari awal dulu sampai sekarang,” merujuk pemimpin parti yang mempunyai pengaruh dan kem dalam sesebuah parti politik.Dalam pada itu, Abang Johari turut berkata ada kemungkinan pemimpin muda tidak mencabar pemimpin yang lebih kanan dalam PBB kerana mereka tahu belum tiba masanya untuk mereka mengambil alih jawatan yang lebih tinggi dalam parti.“Macam saya, sabar,” tambahnya. “Kalau Allah dah tentukan anda menjadi pemimpin, anda akan jadi pemimpin. Untuk apa berebut kuasa betul tak?”Beliau berkata ahli muda dalam PBB akan terus menerima latihan melalui program dalaman parti itu, sambit turut menambah beliau sendiri sudah memasuki usia tua.“Sebab itu, di peringkat cawangan kita ada youth movement 18 to 28, untuk kita latih,” katanya.“Ia untuk masa depan anak cucu kita.”


PAS mahu kerajaan kekalkan MoU dengan PH sehingga PRU15

PAS menggesa memorandum persefahaman (MoU) antara kerajaan persekutuan dengan Pakatan Harapan (PH) dikekalkan sehingga Parlimen dibubarkan bagi memberi lalu Pilihan Raya Umum ke-15 (PRU15) diadakan.Dalam satu kenyataan menyambut baik keputusan Umno mencalonkan Ismail Sabri Yaakob sebagai perdana menteri bagi PRU15, PAS mengharapkan agenda perpaduan beliau untuk mewujudkan kestabilan dalam politk dan keharmonian dapat diteruskan.“PAS mengharapkan agenda perpaduan yang dipelopori oleh beliau dapat diteruskan kerana ia terbukti berjaya mewujudkan kestabilan serta iklim politik yang baik dan harmoni di negara ini.“Pendekatan ini pastinya akan terus disokong oleh semua pihak atas dasar bipartisan demi kebaikan negara,“ kata Setiausaha Agung PAS Takiyuddin Hassan sambil mengatakan parti Islam itu yakin MoU tersebut dapat membantu proses pemulihan negara di Ismail.MoU tersebut dimeterai antara Ismail dan pemimpin utama PH termasuk Anwar Ibrahim, Mohamad Sabu, Lim Guan Eng dan Wilfred Madius Tangau dari Upko pada 13 September tahun lalu yang disifatkan perdana menteri sebagai “demokrasi bermusyawarah”.Menurut Ismail, pentadbirannya bersedia untuk melaksanakan beberapa pembaharuan bagi memperkuat institusi Parlimen, serupa dengan apa yang dicadangkan bekas perdana menteri Muhyiddin Yassin di akhir pentadbirannya, namun ditolak PH.MoU tersebut meliputi isu Perjanjian Malaysia 1963 (MA63), pelan tindakan Covid-19, transformasi pentadbiran kerajaan, pembaharuan Parlimen dan kebebasan badan kehakiman selain penubuhan jawatankuasa pemandu dwi partisan.Semalam, Majlis Kerja Tertinggi Umno memutuskan MoU tersebut tidak diteruskan selepas selepas tarikh luputnya pada 31 Julai tahun ini.


RoS tetapkan penangguhan pemilihan Umno tidak sah

Jabatan Pendaftaran Pertubuhan Malaysia (RoS) hari ini menetapkan keputusan Umno untuk menangguhkankan pemilihan parti Umno selama 18 bulan adalah tidak sah, mengatakan tempoh pemegang jawatan parti itu bagi penggal 2018-2021 telah tamat pada 30 Jun 2021.“Berdasarkan minit mesyuarat MKT Umno pada 7 Julai 2021 untuk menangguhkan Pemilihan MKT, bahagian dan cawangan Umno selama 18 bulan, JPPN berpandangan bahawa keputusan tersebut adalah tidak sah,” kata RoS dalam sebuah kenyataan.Antara mereka yang menggesa supaya Umno menangguhkan pemilihan parti adalah bekas presidennya, Najib Razak yang merupakan sekutu kuat Presiden Umno Ahmad Zahid Hamidi yang menerima penolakan daripada dalaman parti berikutan kempen mereka yang mahu Umno keluar daripada kerajaan Perikatan Nasional.Ramai pemimpin Umno seperti Khairy Jamaluddin, Reezal Merican Naina Merican dan Annuar Musa yang secara terbuka mengkritik penangguhan pemilihan parti, mengatakan Umno tidak boleh berdepan pilihan raya di bawah kepimpinan parti ketika ini.Pada awal tahun ini, Khairy mengecam keputusan tersebut, mengingatkan pimpinan parti keputusan serupa yang diambil sebelum Pilihan Raya Umum 2018 tidak memberikan manfaat kepada Umno.“Pada 2018 kita tangguhkan pemilihan parti selepas PRU, lingkup juga,” kata Khairy, merujuk kejatuhan Umno dari pentadbiran negara pada 2018.


Harga runcit RON97 naik 37 sen, RM4.31 seliter

Harga runcit petrol RON97 naik sebanyak 37 sen seliter daripada RM3.94 kepada RM4.31 manakala harga petrol RON95 dan diesel kekal bagi tempoh seminggu bermula esok hingga 18 Mei.Kementerian kewangan (MOF) dalam kenyataan hari ini memaklumkan harga baru itu adalah berdasarkan harga runcit mingguan produk petroleum mengikut formula Mekanisme Harga Automatik (APM).Menurut MOF, kerajaan akan mengekalkan harga runcit petrol RON95 pada paras siling RM2.05 seliter dan diesel RM2.15 seliter meskipun harga pasaran sebenar bagi kedua-dua produk telah meningkat melebihi paras harga siling yang telah ditetapkan.“Kerajaan akan terus memantau trend harga minyak mentah global dan mengambil langkah bersesuaian bagi memastikan kebajikan serta kesejahteraan rakyat terus terpelihara,” katanya.


Sorry.


Wajarkah subsidi diperkenal untuk tampung harga barang?

Kenaikan harga barangan terutama bahan mentah dan sayur-sayuran baru-baru ini mencetuskan kegelisahan ramai pihak berhubung kuasa beli rakyat yang semakin berkurangan, apatah lagi ia melibatkan elemen paling penting dalam sara hidup, iaitu makanan.Harga sayur dan ayam antara bahan mentah yang dilaporkan naik dalam tempoh sebulan ini dan dikatakan berpunca daripada masalah rantaian bekalan apabila permintaan semakin meningkat selepas kerajaan melonggarkan sekatan pergerakan di seluruh negara.Faktor lain yang dikenal pasti ialah kekurangan tenaga kerja di sektor pertanian, selain harga dedak ayam import yang turut melonjak naik.Ahmad Razman dari Universiti Putra Malaysia berkata bantuan dalam bentuk subsidi wajar diberikan kepada rakyat bagi mengurangkan tekanan kewangan yang dihadapi mereka, membabitkan barangan asas seperti minyak masak dan petrol.“Kita tiada subsidi, ia akan menyebabkan barangan lain turut terkesan dan naik harganya,” katanya kepada MalaysiaNow.“Harga petrol yang tinggi akan meningkatkan kos pengangkutan dan harga minyak masak yang tinggi akan meningkatkan kos makanan yang dimasak.”Bagaimanapun katanya, pemberian itu harus bersasar dan menumpukan kepada golongan rentan seperti B40 berikutan kekangan kewangan kerajaan.Mengenai kemampuan memberikan subsidi, katanya kerajaan masih mampu membekalkan subsidi ekoran kenaikan harga komoditi petroleum dan minyak sawit yang memberikan pendapatan tambahan kepada kerajaan.“Sebagai contoh, kenaikan harga minyak sawit memberi tambahan hasil kepada kerajaan melalui cukai laba dan hasil yang dikutip adalah sekitar RM400 juta setiap suku tahun.“Manakala, harga petroleum yang tinggi membolehkan Petronas memberi dividen tahunan yang lebih tinggi kepada kerajaan,” katanya.Bagaimanapun, Adilah Zafirah Mohd Suberi daripada Institut IRIS berkata, bantuan bersasar dalam bentuk tunai lebih diperlukan kepada golongan rentan.“Subsidi kurang berkesan dan merupakan solusi jangka masa pendek lagipun akan tambah beban kewangan kerajaan,” katanya kepada MalaysiaNow.Beliau berkata, solusi jangka panjang membabitkan pelaburan meningkatkan produktiviti dan akses pasaran.Ia akan mengambil masa bagi mengimbangkan semula permintaan dan bekalan namun mampu mengurangkan kebergantungan mendapatkan bahan bekalan dari negara luar, selain menambah peluang pekerjaan.Menurut Laporan Audit 2020, sejumlah RM77.36 juta peruntukan yang di luluskan bagi 12 projek di lima kementerian dan jabatan tidak dibelanjakan langsung.Daripada jumlah itu, RM44.27 juta tidak dibelanjakan untuk tujuh projek di bawah kementerian pertanian dan industri makanan.Antara projek itu ialah projek pembangunan komoditi tanaman, projek lembu pedaging, dan jabatan perkhidmatan haiwan dan perusahaan ternak.Sementara itu, penganalisis ekonomi Barjoyai Bardai berkata kerajaan wajar mempromosikan semula pasar tani secara besar-besaran untuk membekalkan barangan asas kepada rakyat.“Kita boleh menyokong pasar tani menjual barang pada harga yang lebih murah dengan mendapatkan barangan secara terus daripada ladang,” katanya kepada MalaysiaNow.“Kita mesti adakan sebanyak mungkin pasar tani di kawasan-kawasan perumahan.”Beliau turut mencadangkan subsidi dalam bentuk program “food stamp” yang boleh diedar di pasar tani tersebut dengan rekod dan mekanisme kawalan yang betul.


Saksi perbicaraan kes 1MDB Najib mengaku pernyataan didraf pegawainya

Bekas pegawai Kementerian Kewangan mengaku di Mahkamah Tinggi Kuala Lumpur bahawa pernyataan saksinya bagi perbicaraan kes Najib Razak membabitkan dana 1Malaysia Development Berhad (1MDB) didraf oleh dua pegawainya ketika itu tanpa kehadirannya.
Bekas timbalan ketua setiausaha Kementerian Kewangan Siti Zauyah Mohd Desa, 63, berkata pernyataan itu didraf dua individu yang mengendalikan bahagian pinjaman.
"Ia didraf oleh pegawai saya tetapi tidak di hadapan saya. Saya hanya diberikan dokumen itu," katanya.
Saksi pendakwaan ke-26 itu berkata demikian ketika disoal balas peguam Muhamad Shafee Abdullah pada perbicaraan bekas perdana menteri itu yang menghadapi pertuduhan menyeleweng RM2.3 bilion daripada 1MDB.
Saksi itu membuat kenyataan tersebut apabila ditanya peguam sama ada beliau menyediakan pernyataan berkenaan.
Shafee: Kamu tidak tahu siapa yang mendrafnya?
Siti Zauyah: Saya tahu beberapa nama, Afidah dan Azmida. Mereka yang mengendalikan bahagian pinjaman.
Saksi itu turut mengakui bahawa pernyataan itu diberikan kepadanya pada saat akhir sehingga beliau tidak cukup masa untuk menelitinya terlebih dahulu.
Shafee: Adakah semua yang dinyatakan dalam pernyataan itu dalam pengetahuan kamu?
Siti Zauyah: Saya tidak tahu sama ada dalam pengetahuan saya.
Peguam berkata adalah baik saksi itu "berkata benar" tentang siapa yang mendraf pernyataan saksi tersebut.
Muhammad Shafee kemudian membaca muka surat akhir pernyataan saksi Siti Zauyah setebal 40 muka surat itu yang sebelum ini dikemukakan ke mahkamah sebagai bukti, khususnya ayat yang wanita itu menyatakan pernyataan saksi itu adalah benar berdasarkan pengetahuannya.
“Tetapi sebenarnya, butiran yang dimasukkan dalam pernyataan kamu, kamu tidak tahu keseluruhannya adalah benar, tepat dari pengetahuan peribadi kamu?" soal peguam itu.
Siti Zauyah: Ya.
Sejurus selepas itu, peguam memohon prosiding ditangguhkan sebentar bagi membolehkannya berbincang perkembangan terbaru itu dengan pihak pendakwaan.
Semasa mahkamah berehat seketika, Najib yang kini menjalani hukuman penjara penjara 12 tahun serta didenda RM210 juta kerana kesalahan menyeleweng dana SRC International Sdn Bhd, dilihat memasuki bilik bersambung dengan bilik perbicaraan, yang dikawal oleh beberapa pegawai penjara.
Terdahulu, ketika prosiding bermula 10.42 pagi ini, Najib yang berpakaian sut biru dilihat duduk di kandang tertuduh tanpa digari.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung.


Kanada buka kertas siasatan terhadap syarikat di sebalik ChatGPT

Kanada pada Selasa mengumumkan bahawa negara itu telah membuka kertas siasatan terhadap syarikat perisian di sebalik ChatGPT yang berpangkalan di Amerika Syarikat AS, “chatbot” kecerdasan buatan yang semakin mendapat perhatian umum.
Siasatan oleh Pejabat Pesuruhjaya Privasi terhadap OpenAI dibuka sebagai tindak balas terhadap "aduan yang mendakwa pengumpulan, penggunaan dan pendedahan maklumat peribadi tanpa persetujuan".
Dilancarkan pada November tahun lalu, chatbot OpenAI menggunakan maklumat yang tersedia dalam talian untuk memberikan jawapan terperinci kepada pertanyaan pengguna.
ChatGPT menimbulkan sensasi global apabila ia dilancarkan tahun lepas kerana keupayaannya menghasilkan esei, lagu, peperiksaan dan juga artikel berita daripada pertanyaan ringkas.
Namun, pengkritik sudah lama bimbang bahawa tidak jelas dari mana ChatGPT dan pesaingnya mendapat data atau cara mereka memprosesnya.
"Kita perlu mengikuti – dan terus mendahului – kemajuan teknologi yang bergerak pantas, dan itu adalah salah satu bidang tumpuan utama saya," kata Pesuruhjaya Privasi Kanada Philippe Dufresne.
Dengan pembiayaan daripada gergasi teknologi Microsoft, yang telah pun menambahkan ciri aplikasi tersebut pada beberapa perkhidmatannya, ChatGPT disebut-sebut sebagai pesaing utama kepada enjin carian Google.
Langkah oleh pengawal selia Kanada dibuat di tengah-tengah permintaan yang semakin meningkat untuk meningkatkan penelitian terhadap teknologi berkuasa AI.
Minggu lalu, jutawan Elon Musk – pengasas OpenAI tetapi tidak lagi menjadi ahli lembaga pengarah – dan ratusan pakar global meminta penangguhan enam bulan dalam penyelidikan sistem AI yang lebih berkuasa berbanding GPT-4, lelaran terkini perisian yang berasaskan ChatGPT, memetik "risiko yang mendalam kepada masyarakat dan kemanusiaan."
Itali pada Jumaat juga menjadi negara pertama di dunia yang menyekat ChatGPT susulan kebimbangan mengenai penggunaan data.
Agensi polis Eropah, Europol baru-baru ini memberi amaran bahawa penjenayah bersedia untuk mengambil kesempatan daripada teknologi kecerdasan buatan seperti ini untuk melakukan penipuan dan jenayah siber lain.


78.2% dewasa lengkap vaksinasi Covid-19

Seramai 18,295,014 individu atau 78.2% daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).Menerusi perkongsian infografik di laman Twitter rasminya hari ini, JKJAV memaklumkan setakat semalam juga, sebanyak 93.1% atau 21,938,426 individu daripada populasi dewasa sudah menerima sekurang-kurangnya satu dos vaksin.Bagi vaksinasi harian pula, sebanyak 232,559 dos suntikan vaksin diberikan semalam melibatkan 73,106 dos pertama dan 159,453 dos lengkap, menjadikan jumlah kumulatif pemberian dos vaksin menerusi Program Imunisasi Covid-19 Kebangsaan (PICK) adalah sebanyak 40,155,975 dos.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


BN Negeri Sembilan retak, Pemuda Umno Seremban putuskan hubungan dengan MCA

Barisan Nasional (BN) Negeri Sembilan retak apabila Pemuda Umno Seremban memutuskan semua bentuk kerjasama dengan MCA di negeri itu gara-gara provokasi berterusan parti itu di media berbahasa Cina.Ketua Pemuda Umno Seremban Zool Amali Hussein berkata, provokasi itu berkait rapat dengan perebutan kerusi Parlimen Seremban untuk Pilihan Raya Umum ke-15 (PRU15).“Umno Seremban sudah membuat mesyuarat memutuskan Umno akan bertanding untuk Parlimen Seremban. Kami dah bawa perkara ini kepada Perhubungan Umno Negeri Sembilan,” katanya kepada MalaysiaNow.“Terpulang pada mereka hendak letak siapa, tapi mesti calon Umno. MCA cakap mereka tidak akan berkompromi (soal kerusi)”.Zool berkata, notis mengenai penamatan kerjasama itu dihantar kepada Ketua Umno Bahagian Seremban Mustafa Salim hari ini.Katanya, Pengerusi MCA Negeri Sembilan Siow Koi Voon baru-baru ini menyatakan Pemuda Umno Seremban hanyalah suara kecil, sebagai respon kepada kenyataannya mengenai kerusi Parlimen itu.Menurut Zool, MCA tidak mempunyai sebarang peluang untuk memenangi kerusi Parlimen Seremban.“Dapatan kami menunjukkan pengundi atas pagar mahukan calon Melayu. Ini bukan soal kerusi tradisi siapa, tapi kita mahu menang kerusi tersebut.“Sebaliknya, MCA patut bertanding di kerusi Dewan Undangan Negeri (DUN), seperti DUN Temiang atau Lobak. Kita kena buat ujian kecil (kepada MCA) dahulu baru ujian besar,” katanya.Umno Seremban baru-baru ini membawa usul agar kerusi Parlimen itu ditandingi oleh calon mereka untuk PRU15.Pada PRU14, kerusi Seremban dimenangi calon DAP, Anthony Loke dengan majoriti 50.4% (55,503) sekali gus menewaskan calon Barisan Nasional (BN) daripada MCA, Chong Sin Woon yang memenangi 22.5% (24,809) dan calon PAS Shariffuddin Ahmad yang meraih 10.4% (11,506).MCA bertanding di kerusi Parlimen Seremban selama tiga penggal, namun tidak pernah memenanginya.


Kali akhir ‘jumpa Haziq’ melalui panggilan video

“Tak ada apa apa yang luar biasa. Kali terakhir kami berhubung pada raya pertama melalui panggilan video.”Demikian perkongsian detik-detik akhir bersama Kamaruddin Yusof, 58, bapa kepada atlet memanah negara, Haziq, 27, yang meninggal dunia secara mengejut semalam.Mengakui masih terkejut dengan kehilangan Haziq, beliau menjelaskan beliau dan keluarga sudah lama tidak bertemu kerana tidak boleh merentas daerah.“Masa buat panggilan video, dia cakap sihat. Dia cerita semuanya bagus,” katanya yang ditemui pemberita selepas selesai pengebumian Allahyarham Haziq pagi ini.Tambah Kamaruddin, anak kedua daripada tiga beradik itu juga teruja bercerita mengenai latihan dan persiapannya untuk ke Sukan Olimpik Tokyo 2021 di Jepun nanti.“Apapun saya reda. Terima kasih kepada semua pihak yang membantu melancarkan urusan jenazah arwah,” katanya menahan sebak.Terdahulu, Allahyarham Haziq selamat disemadikan di Tanah Perkuburan Taman Koperasi Serkam Darat, Merlimau di Melaka kira-kira 1.40 pagi tadi.Pemanah recurve itu meninggal dunia selepas rebah di rumahnya di Kajang selepas menunaikan solat subuh pagi semalam.Haziq kemudian digegaskan ke Hospital Kajang namun disahkan meninggal dunia pada 9.37 pagi.


Majoriti orang Melayu mahu Umno kekal bersama PN, kata satu kaji selidik

Majoriti orang Melayu percaya Umno tidak patut menarik diri daripada kerajaan Perikatan Nasional, kata satu kaji selidik terbaru menjelang mesyuarat Majlis Kerja Tertinggi (MKT) malam ini bagi membincangkan desakan beberapa pemimpin yang dikaitkan dengan bekas perdana menteri Najib Razak untuk keluar daripada blok kerajaan.Kaji selidik yang dilakukan oleh badan bebas Merdeka Center bermula dari 23 hingga 31 Disember, mendapati responden Melayu tidak bersetuju dengan cadangan Umno untuk menarik diri daripada PN, manakala hanya 21% bersetuju.Keputusan sama ada Umno harus bersendirian dalam pilihan raya akan datang menunjukkan 51% orang Melayu bersetuju dan 36% mengatakan tidak bersetuju.Secara amnya, 31% responden bersetuju supaya Umno meninggalkan PN manakala 44% menyatakan sebaliknya.Mengenai sama ada Umno perlu bergerak secara sendiri, 39% setuju dan 41% tidak bersetuju.Kaji selidik ini melibatkan 1,202 responden berumur 21 tahun ke atas dari seluruh negara, dengan penyertaan sama rata membabitkan lelaki dan wanita, meliputi kumpulan etnik daripada pelbagai latar belakang.Beberapa pemimpin yang memihak kepada Najib mendesak ahli Parlimen Umno untuk menarik balik sokongan mereka kepada kerajaan dalam usaha memaksa pilihan raya umum mengejut diadakan segera.Semalam, Presiden Umno Ahmad Zahid Hamidi menggesa ahli-ahli Parlimen meletak jawatan kerajaan sebelum Februari.Ahli MKT Umno Tajuddin Abdul Rahman sebelum ini mendakwa dua pertiga daripada ketua bahagian parti itu di seluruh negara memilih untuk bertanding secara bersendirian pada pilihan raya umum akan datang, tetapi beliau tidak mendedahkan butiran kaji selidik itu.


Ahli Parlimen Puncak Borneo Willie Mongin diterima sertai PBB

Ahli Parlimen Puncak Borneo Willie Mongin yang sebelum ini berkata “secara teknikal” beliau bersama Bersatu kini  disahkan menjadi ahli Parti Pesaka Bumiputera Bersatu (PBB).
Presiden PBB Abang Johari Openg berkata permohonan Willie diterima tanpa sebarang syarat.
“Tiada syarat,” katanya kepada pemberita pada sidang media di Kuching hari ini.
"Dia jadi ahli kerana sokong PBB - itu bagus."
Pada bulan Jun, Willie berkata beliau telah mengemukakan permohonannya untuk menyertai PBB.
Beliau menyertai Bersatu susulan Langkah Sheraton pada 2020.
Beliau bertanding di kerusi Puncak Borneo dengan tiket PKR pada pilihan raya umum 2018.


Pulau Pinang negeri berdaulat, kata timbalan menteri

Pulau Pinang merupakan negeri yang berdaulat dalam Persekutuan Malaysia dan keabsahannya tidak boleh dipertikai, kata Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh.
Beliau berkata sejak zaman penjajahan British, Pulau Pinang diiktiraf sebagai antara Negeri Selat di bawah gabungan yang dikenali sebagai Straits Settlements atau Negeri-Negeri Selat.
“Susulan ini, beberapa perjanjian yang ditandatangani antara negeri Kedah dan pihak British telahpun dengan jelasnya mengiktiraf Pulau Pinang dan Seberang Perai (di tanah besar Pulau Pinang) sebagai sebuah negeri yang berdaulat.
“Perjanjian tersebut termasuklah Perjanjian Kerajaan Britain dan Negeri Kedah pada 1923, Perjanjian Persekutuan Tanah Melayu 1948 dan Perjanjian Persekutuan Tanah Melayu 1957,” menurutnya dalam kenyataan hari ini.
Justeru, Ramkarpal berkata kenyataan Menteri Besar Kedah Muhammad Sanusi Md Nor yang mendakwa Pulau Pinang masih hak Kedah adalah tidak berasas.
Semalam, Muhammad Sanusi dilapor berkata Kedah dan Pulau Pinang tidak ada sempadan kerana Pulau Pinang masih hak Kedah serta mendakwa Kedah hanya mempunyai sempadan dengan Perak dan Perlis.
Ramkarpal berkata Perjanjian Persekutuan Tanah Melayu 1957 juga menyatakan dengan jelas bahawa Pulau Pinang telah pun dijadikan sebahagian daripada Persekutuan Tanah Melayu dan sebuah negeri yang berasingan daripada Kedah.
Memperinci perkara itu, beliau berkata pembentukan Persekutuan Tanah Melayu adalah berdasarkan Perlembagaan Persekutuan pada 1957 dan tidak boleh dinafikan bahawa Pulau Pinang turut diiktiraf sebagai antara negeri di bawah Persekutuan Tanah Melayu di bawah Perkara 1(2) Perlembagaan Persekutuan.
Katanya Perkara 71(1) Perlembagaan Persekutuan dibaca bersama Jadual Kelapan Perlembagaan Persekutuan turut menjamin bahawa setiap negeri mempunyai Perlembagaan Negeri masing-masing yang memperuntukkan cara pengendalian Kerajaan Negeri termasuk Pulau Pinang.
“Selanjutnya, terdapat juga peruntukan lain dalam Perlembagaan Persekutuan yang menjurus kepada Pulau Pinang sebagai sebuah negeri yang berdaulat dan perlu diberikan perhatian sejak pembentukan Persekutuan Tanah Melayu dan kemudian Persekutuan Malaysia.
“Tiada sebarang bantahan yang pernah dibangkitkan oleh mana-mana pihak termasuk Kerajaan Negeri Kedah bahawa Pulau Pinang adalah milik Kedah,” katanya.
Ramkarpal berkata sehubungan itu, Perlembagaan Persekutuan yang merupakan undang-undang tertinggi negara seharusnya dihormati oleh semua lapisan masyarakat.


Pihak pendakwaan serah laporan forensik perbualan WhatsApp dalam kes rasuah Guan Eng

Pihak pendakwaan telah menyerahkan laporan forensik perbualan di aplikasi WhatsApp antara dua ahli perniagaan dalam kes rasuah membabitkan pembinaan terowong dasar laut yang dihadapi bekas Ketua Menteri Pulau Pinang Lim Guan Eng.
Timbalan Pendakwa Raya Farah Yasmin Salleh memberitahu Hakim Mahkamah Sesyen Azura Alwi bahawa dokumen berkenaan telah diserahkan kepada pihak pembelaan pada 18 April lepas.
“Untuk rekod, pihak pendakwaan telah membuat serahan laporan forensik dan aduan sebagaimana permohonan yang dibuat pihak pembelaan,” katanya semasa sebutan kes itu hari ini.
Peguam Haijan Omar yang mewakili Lim mengesahkan telah menerima dokumen tersebut.
Laporan forensik itu membabitkan perbualan di aplikasi WhatsApp antara ahli perniagaan G. Gnanaraja dan pengarah syarikat Consortium Zenith Construction Sdn Bhd (CZCSB), Zarul Ahmad Mohd Zulkifli berhubung pemberian ‘Coklat RM2 juta’ yang didakwa telah diberikan kepada Lim sebagai rasuah.
Perkara itu (perbualan di WhatsApp) didedahkan pada perbicaraan sebelum ini melalui keterangan pegawai penyiasat forensik Suruhanjaya Pencegahan Rasuah Malaysia (SPRM), Penolong Penguasa Wan Mohd Firdaus Wan Yusof.
Lim berhadapan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.
Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10% daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di sini pada Mac 2011.
Lim yang juga bekas setiausaha agung DAP turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.
Perbuatan itu didakwa dilakukan di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.
Perbicaraan bersambung 18 Julai ini.


Malaysia akan terima 2.7 juta vaksin bivalen gantian vaksin hampir luput

Malaysia akan menerima sebanyak 2.7 juta dos vaksin generasi baharu (bivalen) Covid-19 sebagai gantian stok vaksin hampir luput yang sedia ada dalam simpanan Kementerian Kesihatan (KKM).
Timbalan Menteri Kesihatan, Lukanisman Awang Sauni, berkata ia sekali gus dapat bagi mengelakkan pembaziran atau pembuangan vaksin yang luput.
“Walaupun kita mampu menukar kepada bivalen, (tetapi) seperti data yang diperoleh yang hanya 2.5 peratus penerima dos penggalak (kedua), kita mungkin akan mengalami perkara yang sama iaitu terpaksa memusnahkan vaksin yang luput,” katanya.
Beliau berkata demikian ketika menggulung perbahasan usul Kertas Putih Pengurusan Perolehan Vaksin COVID-19 sebelum ia dipersetujui Persidangan Dewan Rakyat,hari ini.
Sebelum ini, dilaporkan Menteri Kesihatan, Dr Zaliha Mustafa berkata KKM masih dalam proses rundingan dengan Pfizer Sdn Bhd mengenai vaksin bivalen Covid-19.
Lukanisman berkata pembelian tambahan dan penerimaan sumbangan vaksin daripada negara luar telah menyumbang kepada lebihan stok vaksin berbanding perancangan asal Program Imunisasi Covid-19 Kebangsaan (PICK).
Katanya, setakat 1 Jun lalu terdapat 8.5 juta stok vaksin pelbagai jenama telah luput di fasiliti KKM dan gudang simpanan vaksin.
“Proses pelupusan dan pelaporan vaksin dalam simpanan dilaksanakan mengikut Tatacara Pengurusan Aset dan Tatacara Pengurusan Stor yang berkuat kuasa. Pemantauan status pelupusan juga dilaksanakan secara berkala,” katanya.
Beliau juga memaklumkan seramai 27,550,124 (84.4%) penduduk telah menerima dos primer lengkap; 16,335,715 orang (50%) penduduk telah menerima dos penggalak manakala 823,495 orang iaitu 2.5% populasi telah menerima dos penggalak kedua setakat 30 Mei lalu.
Sementara itu, beliau berkata bagi tempoh Disember 2020 sehingga 30 April 2023, kerajaan telah membelanjakan RM5.885 bilion iaitu RM5.348 bilion menerusi KKM, manakala RM537.5 juta lagi oleh Kementerian Sains, Teknologi dan Inovasi bagi pelaksanaan PICK termasuk PICKids.
Katanya, ia peruntukan Kumpulan Wang COVID-19 (KWC) dan Kumpulan Wang Amanah Negara (KWAN).
Selain itu, beliau berkata Bahagian Regulatori Farmasi Negara (NPRA) telah menerima 26,717 laporan Kesan Advers Susulan Imunisasi (AEFI) vaksin dari Februari 2021 sehingga 30 April lepas dan hanya 1,868 laporan (7%) melibatkan kesan advers serius.
 Mengenai Bantuan Khas Kewangan Kesan Mudarat Vaksin Covid-19, beliau berkata 319 permohonan telah diterima dan 150 daripadanya telah diluluskan dengan melibatkan jumlah bayaran RM2.5 juta sehingga 31 Mei lalu.
Katanya, bantuan itu diberikan kepada pemohon yang menjadi penerima vaksin Covid-19 yang mempunyai Kesan Advers Susulan Imunisasi (AEFI) yang serius atau hilang upaya kekal serta waris penerima vaksin yang meninggal dunia.


KPM teliti semula syarat kemasukan kanak-kanak ke sekolah

Kementerian Pendidikan (KPM) sedang meneliti untuk meminda peraturan kemasukan ke sekolah bagi memastikan akses pendidikan disediakan kepada kanak-kanak, termasuk bukan warganegara dan mereka yang tidak mempunyai dokumen pengenalan diri.
Menteri Pendidikan Fadhlina Sidek berkata pindaan kepada Peraturan-peraturan Pendidikan (Penerimaan Masuk Murid Ke Sekolah, Penyimpanan Daftar dan Syarat Bagi Pengekalan Murid Belajar Di Sekolah) 1998 itu akan terpakai bagi kemasukan ke sekolah kerajaan dan sekolah bantuan kerajaan.
“Pindaan ini akan memastikan akses pendidikan disediakan kepada kanak-kanak dalam negara ini, berpandukan perundangan sedia ada tanpa kompromi terhadap aspek kedaulatan dan perlembagaan negara.
“Ia termasuk kanak-kanak bukan warganegara, berstatus kewarganegaraan belum ditentukan dan kanak-kanak tanpa dokumen pengenalan diri yang selama ini tidak termasuk di bawah peraturan itu,” katanya.
Beliau berkata demikian semasa menggulung usul Laporan Suruhanjaya Hak Asasi Manusia (Suhakam) bagi kementeriannya di Dewan Rakyat semalam.
Fadhlina berkata KPM juga sedang meneliti untuk membolehkan anak-anak pelarian mendaftarkan diri ke sekolah melalui pindaan itu.
Dalam pada itu, Fadhlina berkata KPM tidak akan bertolak ansur dan sentiasa proaktif menangani penyebaran ideologi lesbian, gay, biseksual dan transgender (LGBT) di sekolah.
Katanya, pelbagai program rentas kementerian berkaitan kesedaran dan pendidikan kesihatan seksual dan reproduktif telah dilaksanakan.
Mengulas lanjut, beliau berkata kementerian itu juga sentiasa memberi penekanan terhadap konsep “Karamah Insaniah” dan “Anak Yang Baik Lagi Cerdik” bagi membentuk akhlak, adab dan integriti pelajar di semua segmen pendidikan.
“Untuk makluman YB (Yang Berhormat), kita tidak kompromi dalam soal adab, akhlak dan juga budaya songsang,” tegasnya.


MB Selangor doakan dua Adun segera sembuh Covid-19

Menteri Besar Selangor Amirudin Shari mendoakan kesembuhan segera ahli Dewan Undangan Negeri (Adun) Kampung Tunku Lim Yi Wei dan Kota Damansara Shatiri Mansor yang disahkan positif Covid-19, semalam.“Saya mendoakan kedua-dua sahabat saya ini diberi kesembuhan dan kesihatan seperti sedia kala. Semoga mereka dan keluarga diberi kekuatan bagi mengharungi ujian berkenaan,” katanya menerusi hantaran di laman Facebooknya hari ini.Amirudin berkata segala urusan rasmi melibatkan kedua-dua Adun berkenaan akan diselaras dan dipermudahkan pejabat masing-masing dan pusat khidmat Dewan Undangan Negeri (DUN) terlibat.Semalam, Lim mengesahkan dirinya positif Covid-19 menerusi hantaran di laman Facebooknya manakala Shatiri memaklumkan mengenai status dirinya menerusi video berdurasi 3.28 minit di laman sesawangnya.Menurut Lim, beliau menjalani ujian saringan pertama di Lapangan Terbang Kuala Lumpur 2 (klia2) sejurus pulang dari Sabah pada 27 Oktober leps dan menjalani kuarantin kendiri di rumah selepas dipakaikan gelang merah jambu.Katanya, keputusan ujian saringan pertama terhadapnya pada 30 September lepas, didapati negatif namun dirinya menunjukkan gejala pada hari berkenaan menyebabkan beliau melakukan ujian kali kedua pada 2 Oktober dan menyambung kuarantin secara kendiri sehingga disahkan positif Covid-19, semalam.Shatiri pula memaklumkan, beliau dan isteri serta tujuh kakitangan pusat khidmat DUN Kota Damansara menjalani ujian saringan di klia2 pada 27 September sejurus pulang dari Sabah dan menjalani kuarantin kendiri di rumah selama 14 hari.“Namun semalam, saya menerima panggilan daripada Pusat Kesihatan Daerah Petaling mengatakan saya positif Covid-19. Isteri dan anak saya juga disahkan positif. Kami semua dibawa ke Hospital Sungai Buloh untuk rawatan lanjut,” katanya.


Angka kematian akibat pertempuran di Sudan meningkat kepada 83

Angka kematian akibat pertempuran berterusan antara tentera dan pasukan separa tentera Rapid Support Forces (RSF) di Sudan mencecah 83, manakala 1,126 lagi cedera, kata Pertubuhan Kesihatan Sedunia (WHO) pada Ahad.
WHO dalam satu kenyataan menggesa pihak yang terlibat supaya menghormati kesaksamaan dalam penyampaian perkhidmatan penjagaan kesihatan dan menjamin akses tanpa had kepada kemudahan penjagaan kesihatan ke atas mereka yang cedera dalam konflik.
Dua ahli keluarga Menteri Galian Sudan Mohamed Bashir terbunuh apabila roket mengenai rumahnya di ibu negara Khartoum semasa pertempuran itu, lapor Agensi Anadolu.
Tiga lagi cedera, termasuk dua pengawal peribadi. Bashir bagaimanapun terselamat.
Pada Sabtu, bangunan Kementerian Mineral turut menjadi sasaran.
Sementara itu, Angkatan Bersenjata Sudan (SAF) dalam satu kenyataan berkata, RSF menyasarkan beberapa bangunan di ibu pejabat tentera di ibu negara dan melakukan serangan dengan penembak tepat.
Sambil menggesa anggota RSF segera menyertai tentera untuk berkhidmat kepada negara, beliau berkata: “Kami tahu bahawa ahli RSF yang pernah berkhidmat kepada negara sebelum ini tidak akan menjadi alat untuk memenuhi matlamat dan agenda seseorang. Negara masih memerlukan sokongan anda.”
Keadaan itu akan diselesaikan tidak lama lagi, katanya.
Perselisihan antara tentera dan RSF mengenai pembaharuan keselamatan tentera, yang bermatlamat "menyerap sepenuhnya RSF ke dalam tentera," bertukar menjadi konflik panas dalam beberapa bulan kebelakangan ini.
Pertikaian yang berkisar kepada cadangan peralihan kepada pemerintahan awam itu meletus pada Khamis apabila tentera mendakwa pergerakan RSF baru-baru ini dilakukan tanpa penyelarasan dan menyalahi undang-undang.
Sudan tidak mempunyai kerajaan sejak Oktober 2021 apabila tentera memecat kerajaan peralihan Perdana Menteri Abdalla Hamdok dan mengisytiharkan darurat, tindakan yang dikecam oleh kumpulan politik sebagai "rampasan kuasa".
Tempoh peralihan Sudan yang bermula pada Ogos 2019 dijadualkan berakhir dengan pilihan raya pada awal 2024.


Kerajaan Selangor cuba roboh pusat khidmat selepas gagal usir, dakwa Adun PN

Kerajaan Selangor cuba merobohkan pusat khidmat Dewan Undangan Negeri (DUN) Gombak Setia selepas gagal mengosongkan premis berkenaan, kata penyandang wakil rakyat kawasan itu Muhammad Hilman Idham.
Hilman dalam satu kenyataan di Facebook hari ini memaklumkan premis yang dibina sejak 2008 itu sekali lagi didatangi oleh penguat kuasa Pejabat Daerah dan Tanah Gombak serta Majlis Perbandaran Selayang (MPS) semalam.
“Berbeza dengan notis yang diserahkan sebelum ini, mereka kini sedar bahawa alasan pembubaran Dewan Undangan Negeri (DUN) Selangor adalah tidak munasabah untuk memaksa saya mengosongkan premis berkenaan,” katanya dalam kenyataan tersebut.
Pada 28 Jun, Hilman diarahkan Pejabat Daerah dan Tanah Gombak untuk mengosongkan premis pusat khidmat rakyat kawasan berkenaan serta-merta.
Hilman yang juga Ahli Dewan Undangan Negeri (Adun) Perikatan Nasional (PN) berkata, arahan pengosongan itu dibuat berikutan tiada kebenaran daripada kerajaan negeri untuk mengadakan pusat khidmat di atas tanah tersebut.
Katanya, kehadiran penguat kuasa semalam adalah untuk menyerahkan dan menampal Notis Kesalahan Pendudukan Secara Tidak Sah di atas Tanah Kerajaan Seksyen 425 & 426A (1)(C) Kanun Tanah Negara 1965.
Beliau menegaskan tindakan desperado ini adalah bermotifkan salah guna kuasa, ugutan dan “vendetta” politik oleh kepimpinan kerajaan Selangor yang jelas takut akan kebangkitan rakyat menjelang Pilihan Raya Negeri (PRN).
“Fakta ini sekali gus menafikan bahawa premis Pusat Khidmat Rakyat DUN Gombak Setia pernah berfungsi sebagai Dewan Orang Ramai seperti yang di uar-uarkan oleh pegawai akhbar Pejabat Menteri Besar Selangor.
“Saya tidak akan tunduk dengan tekanan dan ugutan ini,” tambahnya.
“Di kala rakyat sedang berada dalam kesempitan akibat daripada pengurusan ekonomi yang bobrok dan tekanan kos sara hidup yang tinggi, saya akan terus menyalurkan khidmat kepada rakyat sehingga rakyat membuat pilihan dalam PRN Selangor pada 12 Ogos.”


Merungkai masalah kesesakan trafik di Lembah Klang

Sejak beberapa minggu lalu, kesesakan trafik sering berlaku di Lembah Klang tanpa mengira waktu, cuaca atau keadaan jalan.Di pusat bandar Kuala Lumpur sahaja, kesesakan yang dahulu dikaitkan dengan pekerja pulang ke rumah, namun kini berlaku sepanjang hari menyebabkan pemandu terperangkap dalam perjalanan walaupun telah merancangnya.Laporan Data Indeks baru-baru ini menunjukkan kesesakan trafik pada waktu puncak di Kuala Lumpur pada minggu lalu semakin teruk berbanding 2019, sebelum pandemik Covid-19 melanda negara.Persoalan timbul berhubung punca mengapa kesesakan teruk ini boleh berlaku dan apa yang boleh dibuat bagi menanganinya.Pakar keselamatan jalan raya Rozmi Ismail dari UKM berkata, tempoh sekarang merupakan waktu orang ramai menggunakan peluang kebebasan bergerak selepas kerajaan mengumumkan peralihan dari fasa pandemik kepada endemik.“Ia kesinambungan kesesakan jalan raya yang berlaku pada Hari Raya Aidilfitri lalu,” katanya kepada MalaysiaNow.“Akibatnya, kesesakan jalan raya berlaku hampir setiap hari, termasuk hari minggu tanpa mengira waktu puncak atau tidak.”Sebelum ini, Menteri Kerja Raya Fadillah Yusof mengumumkan kerajaan akan membina tiga lebuh raya baru bagi mengurangkan kesesakan jalan raya di Kuala Lumpur.Lebuh raya itu ialah Petaling Jaya Traffic Dispersal Elevated Highway, Putrajaya–Bangi Expressway dan Kuala Lumpur Northern Dispersal Expressway.Namun, Rozmi berkata pembinaan jalan raya baru akan mengambil masa yang lama dan tidak dapat mengejar kadar pertumbuhan pemilikan kenderaan di Malaysia. Setakat tahun 2019, kementerian pengangkutan memaklumkan sebanyak 31.2 juta unit kenderaan bermotor didaftarkan, termasuk kenderaan komersial dan motorsikal.Angka itu meningkat 3.02 juta daripada angka pada 2018 yang mencatatkan kira-kira 28.8 juta kenderaan didaftarkan.Ia selari dengan trend peningkatan jumlah pendaftaran kenderaan sejak 2010, iaitu sekitar 20 juta unit kenderaan.Pakar keselamatan jalan raya Law Teik Hua berkata, berdasarkan trend pembukaan di bandar-bandar seluruh dunia, pengangkutan awam masih dianggap sebagai mod pengangkutan yang tidak selamat dan tidak mencapai populariti semula berbanding mod lain.“Motorsikal atau kereta kecil mungkin menjadi pilihan mod pengangkutan tatkala ekonomi dibuka dan keperluan untuk bergerak meningkat,” kata Law yang merupakan pengarah Pusat Kajian Keselamatan Jalan, UPM kepada MalaysiaNow.“Hasilnya, ia boleh menjadi sebab peningkatan trafik di jalan raya.”Menurut Law, penyedia pengangkutan awam masih perlu berusaha menambat semula kepercayaan awam terhadap perkhidmatan mereka.Pemerkasaan pengangkutan awam turut disokong oleh Rozmi.Katanya, ia bagi mengurangkan penggunaan kereta persendirian.Jelasnya, peningkatan jumlah kenderaan di jalan raya bukan sahaja memburukkan kesesakan trafik malah meningkatkan kadar kemalangan.Alternatif mod pergerakan juga disediakan oleh kenderaan dalam kategori mikromobiliti yang semakin mendapat tempat.Baru-baru ini, Menteri Pengangkutan Wee Ka Siong mengumumkan garis panduan kenderaan kategori itu akan diumumkan tidak lama lagi.Kenderaan mikromobiliti seperti basikal dan skuter elektrik digunakan untuk menambah baik mobiliti awam di beberapa negara maju, sekali gus menjadi alternatif kepada pemilikan kenderaan.Dengan saiz yang kecil dan bersifat fleksibel, persoalan timbul sama ada ia mampu menggantikan fungsi kenderaan konvensional.“Objektif mikromobiliti ialah untuk menangani beberapa isu bandar. Dengan memberi insentif kepada individu untuk menggunakan peranti mobiliti mikro dan bukannya kereta, mikromobiliti boleh membantu mengurangkan kesesakan lalu lintas.“Dengan adanya lebih banyak kenderaan mikromobiliti di jalan raya, terutamanya untuk lawatan jarak dekat, ia akan mengurangkan keperluan individu untuk memandu,” kata Law.Katanya, sistem pengangkutan yang ampuh memerlukan sejumlah mod alternatif yang mana mikromobiliti menjadi sebahagian komponen penting.Bagaimanapun, Law berkata Malaysia tidak seharusnya meniru bulat-bulat polisi dan implementasi penggunaan mikromobiliti di negara lain.Ini disebabkan oleh keadaan dan budaya lalu lintas negara kita sangat berbeza dengan negara luar, terutamanya dari segi keselamatan jalan raya.“Bagi mengekalkan keselamatan awam, penggunaan mod mikromobiliti mesti dirancang dengan betul dan dilaksanakan dengan cara yang berkesan.“Mempunyai kawasan yang ditetapkan di pusat bandar mikromobiliti termasuk basikal dan pejalan kaki, harus dipertimbangkan,” tambahnya.Terdapat juga perbincangan mengenai landskap urban yang sekian lama mengutamakan kereta berbanding manusia.Di beberapa negara maju, sesetengah lebuh raya digantikan dengan taman dan ruangan awam lain.  Namun bagi Rozmi, dia tidak pasti sama ada idea itu mampu dilaksanakan di Malaysia untuk ketika ini.“Saya tidak nampak bila kita akan mencapai tahap negara maju.“Tiada perubahan besar dalam pengangkutan awam. Kereta api laju pun terhad kepada negeri-negeri tertentu sahaja,” katanya.


Hutang RM14.66 bilion era Najib bebankan kerajaan

Putrajaya kini masih dibebani hutang berjumlah RM14.6 bilion yang diwarisi daripada era pentadbiran Najib Razak, ketika bekas perdana menteri itu dilihat berganding bahu dengan ahli Parlimen pembangkang mengkritik Belanjawan 2021 yang dikatakan tidak cukup untuk membantu rakyat terkesan akibat pandemik Covid-19.Hutang itu termasuk projek bernilai RM1.5 bilion melibatkan SRC International Sdn Bhd, sebuah syarikat subsidiari yang dikaitkan dengan skandal 1Malaysia Development Berhad (1MDB) dan juga faedah pinjaman sebanyak RM1.7 bilion, menurut penelitian rekod kewangan oleh MalaysiaNow.Pada Julai lalu, Najib didapati bersalah atas tujuh tuduhan pecah amanah (CBT), pengubahan wang haram dan penyalahgunaan kedudukan yang membabitkan RM42 juta dana SRC.Dana itu merupakan sebahagian daripada dua pinjaman SRC daripada Kumpulan Wang Persaraan (KWAP) yang bernilai RM4 bilion.Hutang lain yang turut warisi termasuk pinjaman untuk projek Transit Aliran Massa (MRT) dan Pan Borneo berjumlah RM 3.7 bilion, dan bayaran faedah pinjaman projek Transit Aliran Ringan (LRT) berjumlah RM1.5 bilion.Malah, kerajaan turut dibebani hutang pembiayaan semula syarikat tujuan khas (SPV) Pembinaan PFI Sdn Bhd berjumlah sehingga RM2.66 billion.Urusan pembelian saham Felda dalam syarikat gergasi peladangan di Indonesia, Eagle High Plantations turut meninggalkan hutang berjumlah RM1.7 bilion kepada kerajaan.Dana itu merupakan sebahagian daripada dua pinjaman SRC daripada Kumpulan Wang Persaraan (KWAP) yang bernilai RM4 bilion.Kerajaan juga perlu menanggung kos penstrukturan semula Tabung Haji dan Felda.Turut dilaporkan syarikat milik kementerian kewangan, Urusharta Jemaah Sdn Bhd (UJSB) perlu memperuntukan kira-kira RM20 bilion bagi memulihkan kedudukan kewangan Tabung Haji.Semalam, Najib dalam ucapan perbahasan Belanjawan 2021 senada dengan Presiden PKR Anwar Ibrahim menuntut sekurang-kurangnya dua pindaan dalam belanjawan.Tuntutan itu termasuk membenarkan pengeluaran sekali beri atau “one off” berjumlah RM10,000 daripada Kumpulan Wang Simpanan Pekerja (KWSP) serta melanjutkan tempoh moratorium selama enam bulan.


SOP kemasukan pelancong asing ke Malaysia kekal

Prosedur operasi standard (SOP) kemasukan pelancong asing di semua pintu masuk antarabangsa adalah kekal setakat ini, kata Menteri Dalam Negeri Saifuddin Nasution.
Beliau berkata sebarang keputusan berhubung SOP baru hanya akan dibuat berlandaskan data terkini Covid-19.
Saifuddin juga menjelaskan SOP yang dikenakan kepada pelancong yang tiba di Malaysia termasuk dari negara China adalah sama dengan ketibaan dari negara-negara lain.
“Tentulah tidak bijaksana untuk selektif dan saya fikir tidak tepat untuk negara ambil pendirian begitu,” katanya kepada pemberita selepas meninjau operasi di Lapangan Terbang Antarabangsa Kuala Lumpur (KLIA) semalam.
Bagaimanapun, menurutnya, kerajaan tidak akan bertolak ansur dengan kepentingan menjaga keselamatan rakyat daripada sebarang ancaman kesihatan termasuk wabak Covid-19.
Rabu lalu, Perdana Menteri Anwar Ibrahim, berkata Malaysia tidak mendiskriminasi mana-mana negara dalam menjalankan pemeriksaan Covid-19 terhadap pelancong yang tiba di negara ini, namun mahu memastikan kesihatan rakyat adalah keutamaan.
Menurut perdana menteri, kawalan di pintu masuk negara oleh Jabatan Imigresen juga diperketatkan bagi memantau kemasukan rakyat asing ke Malaysia.
Mengulas lanjut, Saifuddin berkata pelancong yang dikenal pasti mengalami demam akan dibawa ke sudut khas untuk diperiksa doktor bertugas.
“Kalau suhu 37 darjah celsius, mereka letak (pelancong) di point khusus untuk buat semakan, kalau kekal dengan rekod tanda-tanda iaitu positif…terus dibawa ke Hospital Sungai Buloh,” katanya.
Mengenai pemeriksaan di kaunter Imigresen di KLIA hari ini, beliau secara keseluruhan berpuas hati kerana semua pelancong mematuhi SOP sedia ada.


PN letak 16 calon bukan Melayu termasuk 6 dari Bersatu

Enam dari 16 calon bukan Melayu yang bertanding bawah Perikatan Nasional (PN) pada Pilihan Raya Negeri (PRN) Johor yang akan diadakan 12 Mac depan adalah dari Bersatu.Enam calon tersebut termasuk Tan Lek Khang yang akan bertanding di kerusi Dewan Undangan Negeri (DUN) Bekok, Chong Fat Full (Tangkak), Sia Wee Yet (Penggaram), Alagathiran Krishnan (Layang-Layang), Wong Chan Giap (Mengkibol) dan Khoo Kong Ek (Skudai).Calon-calon bukan Melayu yang bertanding adalah daripada sayap bukan Bumiputera Bersatu yang dilancarkan parti itu pada November 2020.Bersatu merupakan parti utama dalam gabungan Perikatan Nasional (PN) selain PAS dan Gerakan yang dipimpin Ahli Parlimen Pagoh Muhyiddin Yassin.Dalam pengumuman hari ini, gabungan itu akan bertanding di kesemua 56 kerusi yang dipertandingkan pada PRN kali ini.DUN Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.Ia merupakan PRN keempat diadakan sejak pandemik melanda.Hari penamaan calon bagi PRN Johor dijadualkan pada 26 Februari sementara pengundian awal akan diadakan pada 8 Mac depan.


Mosti guna RM314 juta peruntukan PICK setakat 30 Ogos, kata menteri

Sejumlah RM314 juta daripada RM1 bilion peruntukan bagi kementerian sains, teknologi dan invonasi (Mosti) untuk Program Imunisasi Covid-19 Kebangsaan (PICK) dibelanjakan setakat 30 Ogos lepas, kata Dr Adham Baba.Menteri sains, teknologi dan inovasi itu berkata perbelanjaan itu meliputi kos dan pengoperasian pusat pemberian vaksin (PPV) iaitu perbelanjaan bagi sewaan dan utiliti, pembersihan dan sanitasi, perkakasan dan peralatan pakai habis dan kebajikan petugas di PPV.Beliau berkata perbelanjaan itu turut digunakan bagi memantapkan rangkaian integrasi data dan sistem untuk proses pemberian vaksin melalui PICK serta usaha meningkatkan jumlah pendaftaran rakyat untuk menerima vaksin di setiap kawasan Parlimen.“Mosti, kementerian kesihatan dan agensi berkaitan juga sedang menambah baik sistem pengesanan kontak merangkumi sumber data untuk kenal pasti dan menganalisis interaksi serta analisis untuk menentukan butiran risiko penyebaran wabak.“Selain itu, tracer hub dibangunkan untuk memudahkan pengesanan kontak dan aktiviti sokongan mengukuhkan pengesanan kontak di samping sistem pengurusan vaksin (VMS) bagi penyimpanan rekod data serta aplikasi Vaccine Certificate Verifier bagi memastikan sijil digital vaksin adalah tulen melalui kod QR,” katanya pada sesi soal jawab di Dewan Rakyat hari ini.Beliau menjawab soalan Dr Wan Azizah Wan Ismail (PH-Pandan) mengenai kos PICK dan strategi seterusnya bagi mengekang penularan wabak Covid-19.Menjawab soalan tambahan Dr Wan Azizah berhubung peruntukan RM60 juta bagi penyelidikan dan pembangunan pembuatan vaksin negara, Dr Adham berkata jumlah itu merangkumi pembangunan semua jenis vaksin untuk manusia dan haiwan.“Kerajaan juga akan bangunkan satu roadmap atau pelan strategik pembangunan vaksin negara yang akan diumumkan 1 November ini oleh perdana menteri,” katanya.Menjawab soalan berasingan yang dibangkitkan Ahmad Maslan (BN-Pontian) mengenai jangkaan imuniti kelompok sebanyak 80%, Dr Adham berkata sasaran hampir semua populasi dewasa lengkap vaksinasi sebelum penghujung Oktober ini boleh dicapai.Beliau berkata Mosti, menerusi Badan Bertindak Imunisasi Covid-19 (CITF), optimis usaha yang sedang dilaksanakan dalam PICK berjalan mengikut landasan dan perancangan yang ditetapkan memandangkan populasi dewasa divaksinasi melebihi 85% setakat semalam.“Sebagai langkah mempercepatkan vaksinasi, CITF melalui operasi lonjakan kapasiti telah berjaya memvaksinasi hampir semua penduduk dewasa di Lembah Klang. “Sasaran berfokus kini, adalah memastikan semua negeri mencapai sekurang-kurangnya 60% populasi dewasa lengkap divaksinasi dan hari ini, kita akan capai sasaran itu di Sabah,” katanya menambah CITF terus memberi tumpuan pengagihan bekalan vaksin ke negeri yang mempunyai kes Covid-19 yang tinggi.


Keberkesanan kaedah PdPR pada tahap sederhana, kata KPM

Tahap keberkesanan pengajaran dan pembelajaran di rumah (PdPR) dalam kalangan murid dan pelajar sekolah adalah pada tahap sederhana, menurut kementerian pendidikan (KPM).Dalam jawapan bertulis di Dewan Rakyat hari ini kementerian itu memaklumkan bahawa dapatan itu diperoleh hasil Kajian Keberkesanan Pelaksanaan Home-based Learning yang dibuat secara dalam talian yang memberi tumpuan kepada PdPR semasa pelaksanaan perintah kawalan pergerakan (PKP).Skop kajian meliputi aspek pelaksanaan PdPR dalam tempoh Mac hingga Julai tahun lepas merangkumi pendekatan, kaedah, strategi, aplikasi dan peralatan yang digunakan, selain penjadualan PdPR, penyusunan semula rancangan pelajaran tahunan (RPT) dan pentaksiran yang melibatkan 13,156 pentadbir sekolah; 39,967 guru; 52,413 murid; dan 59,624 ibu bapa/penjaga.“Dapatan kajian menunjukkan penglibatan murid di bandar dalam PdPR secara dalam talian adalah 59.3% berbanding 51.4% murid di luar bandar. Bagi RPT pula 46.2% guru di bandar mencapai sasaran pelaksanaan berbanding dengan 39.1% guru di luar bandar.“51.2% murid berasa tertekan semasa pembelajaran di rumah… daripada kumpulan itu 48.9% murid menyatakan tertekan kerana interaksi yang terhad dengan guru, manakala 55.0% murid tertekan disebabkan interaksi terhad dengan rakan-rakan dan 53.4% pula tertekan disebabkan kurang bimbingan dalam sesi pembelajaran,” katanya dalam jawapan yang disiarkan di laman web Parlimen Malaysia hari ini.Jawapan oleh KPT itu merujuk kepada soalan Rubiah Wang (GPS-Kota Samarahan) yang meminta menteri pendidikan menyatakan pencapaian sistem PdPR sepanjang tempoh pandemik Covid-19 dari segi penerimaan dan pencapaian pelajar, aduan guru dan maklum balas ibu bapa.Menurut kementerian itu 56.6% murid berjaya melibatkan diri secara aktif dalam sesi PdPR, manakala 66% ibu bapa atau penjaga bersetuju kaedah PdPR berkesan untuk pembelajaran anak mereka.Pada suku pertama tahun ini, KPM turut menjalankan Tinjauan Pelaksanaan PdPR melibatkan 500 sekolah melalui pemerhatian terhadap PdPR yang dilaksanakan dalam talian atau gabungan dalam dan luar talian.Sebanyak 1,053 pemerhatian terhadap pengajaran dan pembelajaran (PdP) guru melalui kehadiran nazir sekolah dalam kelas PdPR mendapati 97.4% berjaya membimbing murid memahami isi, konsep dan fakta yang diajar.


BN Johor jangan terlalu selesa dengan kemenangan besar pada PRN, kata Hasni

Barisan Nasional (BN) Johor tidak boleh terlalu yakin dengan kemenangan besar dicatatkan pada Pilihan Raya Negeri (PRN) Johor yang lepas akan berulang pada Pilihan Raya Umum ke-15 (PRU15).
Pengerusi BN Johor Hasni Mohammad berkata berdasarkan pemerhatian dan kajian yang dilakukan terutamanya selepas PRN Johor pada Mac lepas, gabungan itu ketika ini dikatakan boleh memenangi 10 dari 26 kerusi Parlimen yang dipertandingkan walaupun pimpinan pusat meletakkan sasaran jauh lebih tinggi.
Beliau berkata 10 kerusi Parlimen itu ialah Parit Sulong, Sembrong, Mersing, Tenggara, Kota Tinggi, Pontian, Pengerang, Ayer Hitam, Tanjung Piai dan Tebrau.
"Kepimpinan peringkat pusat meletakkan harapan dengan mengarahkan BN Johor menyumbang sekurang-kurangnya 20 kerusi Parlimen. Namun berdasarkan bacaan yang dibuat, setakat ini kita yakin boleh menang hanya 10 kerusi, itupun ada beberapa kerusi yang masih 50-50.
"(Tetapi) Peluang untuk mencapai 20 kerusi bukan mustahil, kita perlu bersama-sama mengukur kekuatan dan mencari satu formula terbaik,” katanya.
Beliau yang juga Pengerusi Badan Perhubungan Umno Johor berkata demikian ketika berucap pada Majlis Perasmian Berkelompok Persidangan Umno Cawangan-Cawangan Dalam Bahagian Tebrau di Ulu Tiram di sini malam tadi.
Pada PRU14, daripada 26 kerusi Parlimen yang dipertandingkan, BN hanya memenangi lapan kerusi dengan Umno tujuh kerusi (Parit Sulong, Sembrong, Mersing, Tenggara, Kota Tinggi, Pontian dan Pengerang) dan MCA satu kerusi iaitu Ayer Hitam.
Pada Disember 2018, Ahli Parlimen Mersing Abd Latif Ahmad menyertai Bersatu, menjadikan kerusi Parlimen Johor yang dipegang BN adalah tujuh kerusi.
Bagaimanapun, dengan Wee Jeck Seng daripada MCA memenangi kerusi Parlimen Tanjung Piai pada Pilihan Raya Kecil (PRK) Parlimen Tanjung Piai pada 16 November 2019, menjadikan kerusi Parlimen yang dipegang BN kembali kepada lapan kerusi.
Sementara itu, Hasni yang juga ahli Dewan Undangan Negeri (Adun) Benut berkata tidak menjadi menteri besar walaupun berjaya memimpin Umno dan BN untuk menang dalam PRN tidak menjadi isu buat dirinya kerana telah berjaya mencapai pelbagai kejayaan termasuk memenangi 40 daripada 56 kerusi Dewan Undangan Negeri (DUN) yang dipertandingkan dalam PRN Johor.
"Umno terus bekerjasama dengan institusi diraja, bekerjasama dalam membentuk sebuah kerajaan yang kuat, hari ini dipimpin oleh barisan kepimpinan muda yang harus diberi ruang dan peluang untuk terus menonjolkan kebolehan dan kepimpinan mereka," kata Hasni.
Sementara itu, bekas menteri besar Johor itu sempat berseloroh dengan berteka-teki tentang masa depan politiknya sama ada beliau akan dicalonkan bagi kerusi Parlimen dalam PRU15 atau tidak.
"(Parlimen) Pontian, tempat Setiausaha Agung Umno (Ahmad Maslan)… Ketua Bahagiannya, Pengerusi Badan Perhubungan Umno (Hasni), dengarnya nak diberi peluang bertanding Parlimen, macam mana agaknya? Tetapi tidak mengapa, itu rahsia orang Pontian, tetapi sesiapa pun saya percaya boleh menang di kerusi itu," katanya.


Singapura rekod kes harian tertinggi sekali lagi dengan 8 kematian

Kementerian kesihatan Singapura melaporkan 2,268 kes Covid-19 pada Rabu, rekod tertinggi sejak pandemik melanda negara itu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.Bermula minggu ini, Singapura memperketatkan beberapa langkah Covid-19 seperti menghadkan pertemuan sosial kepada dua orang dan mewajibkan dasar bekerja dari rumah.


Makanan tidak halal akan dimasukkan dalam 'Menu Rahmah'

Inisiatif makanan mampu milik, Menu Rahmah akan turut memasukkan masakan tidak halal dalam tempoh terdekat untuk memenuhi keperluan bukan Islam, kata Menteri Perdagangan Dalam Negeri dan Kos Sara Hidup Salahuddin Ayub.
Program itu, yang kini melibatkan 15,000 kedai halal, akan diperluaskan kepada restoran tidak halal yang menghidangkan daging babi dan ayam tidak halal, katanya kepada New Straits Times dalam satu wawancara.
“Kalau daging babi, jenis dan bahagian mana yang sesuai kerana mungkin ada potongan premium, sama seperti ayam,” katanya dipetik akhbar itu.
Menu Rahmah, di mana restoran menawarkan hidangan lengkap hanya dengan harga RM5, dilancarkan minggu lalu sebagai inisiatif kerajaan terhadap peningkatan kos sara hidup yang dihadapi golongan B40.
Salahuddin, yang juga timbalan presiden Amanah, berkata beliau mendapat inspirasi untuk mewujudkan "inisiatif" itu selepas ramai pengundinya di Pulai, Johor mendekatinya untuk mendapatkan bantuan.
"Pada 2020, saya mula melihat ramai pengundi Cina datang kepada saya.
"Saya sudah berhubung dengan (bekas timbalan menteri pembangunan wanita, keluarga dan masyarakat) Hannah Yeoh dan ahli Parlimen Seputeh Teresa Kok," NST memetik beliau sebagai berkata.
Menu Rahmah sudah dibandingkan dengan inisiatif serupa di bawah pentadbiran bekas perdana menteri Najib Razak, yang melancarkan Menu Rakyat 1Malaysia pada 2011, di mana peniaga yang mengambil bahagian menawarkan makanan serendah RM2.
Program itu kemudiannya tidak diteruskan kerana restoran mendapati mereka tidak mampu menampung kenaikan harga makanan serta kos operasi dan upah pekerja.


Pegawai polis tidak ikut hantar RM5 juta untuk lindungi bos, kata pegawai Rosmah

Rizal Mansor semalam memberitahu Mahkamah Tinggi beliau menurunkan seorang pegawai polis dikenali sebagai “Evo” di Pejabat Perdana Menteri sebelum menghantar kedua-dua beg mengandungi wang RM5 juta ke Kompleks Seri Perdana, Putrajaya adalah untuk melindungi “bosnya”.Bekas pegawai khas kepada Rosmah Mansor berkata beliau tidak mahu pegawai polis itu, yang turut berada di dalam kenderaannya mengetahui destinasi dan kepada siapa wang berkenaan dihantar.“Pada masa itu saya panik, saya tidak tahu nak buat apa. Farriq (Ahmed Farriq Zainul Abidin, yang juga rakan Rizal) bisik pada saya bahaya kalau dia (pegawai polis) tahu kita nak hantar beg (yang mengandungi wang RM5 juta) kepada siapa. I’m protecting my boss (Saya melindungi bos saya),” katanya ketika pemeriksaan balas oleh peguam Akberdin Abdul Kader, yang mewakili Rosmah.Rizal, 46, memberi keterangan pada perbicaraan kes isteri bekas perdana menteri Najib Razak yang berdepan satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada bekas pengarah urusan Jepak Holdings Saidi Abang Samsudin.Rizal menerusi penyataan saksinya sebelum ini memberitahu mahkamah bahawa Rosmah mengarahkannya untuk menghantar wang tunai RM5 juta ke kediaman rasminya di Seri Perdana kerana ketika itu beliau berada di rumah berkenaan.Kepada soalan Akberdin tindakan Rizal menurunkan pegawai polis berkenaan adalah untuk mengelak daripadanya mengetahui ke mana beliau (Rizal) ingin pergi, saksi pendakwaan ke-21 itu menjawab, “saya memang tidak mahu dia tahu ke mana saya hantar beg tersebut”.Menurut Rizal, walaupun beliau mempunyai nombor telefon pegawai itu, beliau juga tidak tahu siapa nama sebenar “Evo” dan tidak pasti pangkat pegawai polis berkenaan.Akberdin: Menerusi penyataan saksi, kamu menyatakan bahawa kamu dan Farriq berasa tidak selesa dengan kehadiran pegawai polis itu. Tiada sebab untuk kamu rasa tidak selesa kerana kamu yang “arrange” (atur) pegawai polis tersebut untuk eskot Saidi selepas beliau mengeluarkan wang tunai RM5 juta daripada Maybank, Jalan Medan Tuanku pada penghujung bulan Disember 2016 dan menghantarnya ke pejabat Lawrence (perunding Tee Kien Moon) di Pavilion.Rizal: Ya, memang saya “arrange” (atur) pegawai polis itu untuk eskot Saidi disebabkan Saidi memaklumkan kepada saya bahawa beliau takut untuk membawa wang tunai sebanyak itu.“Tetapi selepas saya dimaklumkan oleh Saidi bahawa Lawrence tidak mahu terima wang RM5 juta tersebut, saya panik. Ini pertama kali saya bawa wang sebanyak itu,” kata Rizal.Akberdin: Alasan bahawa kamu rasa tidak selesa adalah sandiwara sahaja. Kamu sebenarnya ingin “kebas” RM5 juta itu dan kemudian kamu cakap kamu tidak selesa.Rizal: Saya tidak setuju.Sementara itu, dalam satu soalan yang diutarakan Timbalan Pendakwa Raya Kanan Gopal Sri Ram semasa pemeriksaan balas, Rizal memberitahu mahkamah bahawa beliau tidak mengambil wang RM5 juta yang dibawa ke Pavilion oleh Saidi dan menggunakannya untuk diri sendiri.Dalam satu lagi soalan Sri Ram, Rizal berkata walaupun beliau dilantik sebagai seorang pegawai khas kepada Najib Razak yang merupakan perdana menteri ketika itu, hanya 10 peratus daripada peranannya didedikasikan kepada Najib sementara 90 peratus lagi kepada Rosmah.Ditanya Sri Ram mengenai gaya hidup dan kereta mewah dimiliki Rizal, saksi utama pendakwaan itu berkata Mercedes-Benz itu kepunyaan anaknya yang juga merupakan Instagram terkenal, Audi milik isterinya yang juga seorang ahli perniagaan dan Honda Odyssey adalah miliknya.Sri Ram: Pembelaan mencadangkan kepada kamu bahawa tertuduh (Rosmah) tidak meminta wang untuk dirinya dan Saidi mencadangkan wang itu untuk “sumbangan politik”. Adakah anda tahu RM6.5 juta dihantar kepada Rosmah untuk sumbangan politik?Rizal: Tidak dalam pengetahuan saya.Saksi itu menambah tiada resit atau surat ucapan terima kasih dikeluarkan kepada Jepak, Saidi atau Rayyan (rakan kongsi Saidi – Rayyan Radzwill Abdullah) oleh Umno atau Barisan Nasional sebagai menghargai  “sumbangan politik” itu.Mengikut pertuduhan, Rosmah, 68, didakwa menerima suapan menerusi Rizal sebagai upah membantu Jepak Holdings mendapatkan Projek Bersepadu Sistem Solar Fotovolta (PV) Hibrid, serta Penyelenggaraan dan Operasi Genset/Diesel bagi 369 sekolah luar bandar Sarawak, bernilai RM1.25 bilion secara rundingan terus daripada Kementerian Pendidikan Malaysia.Perbuatan itu didakwa dilakukan di Lygon Cafe, Sunway Putra Mall, Jalan Putra, di Kuala Lumpur; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan 7 Sept 2017.Perbicaraan di hadapan Hakim Mohamed Zaini Mazlan bersambung 5 Okt ini.


Mahkamah perintah Zuraida bayar RM10 juta kepada PKR

Bekas Naib Presiden Parti Keadilan Rakyat (PKR) Zuraida Kamaruddin diperintah oleh Mahkamah Tinggi di sini hari ini membayar RM10 juta kepada PKR kerana melanggar syarat bon yang mengikatnya kepada parti itu.
Hakim Akhtar Tahir membenarkan saman PKR itu selepas mendapati bon tersebut merupakan kontrak yang sah dan mengikat.
Mahkamah juga memerintahkan Zuraidah untuk membayar kos RM50,000.
Saman itu difailkan Setiausaha Agung PKR  Saifuddin Nasution Ismail pada 28 September 2020 untuk menuntut RM10 juta daripada Zuraida kerana didakwa melanggar syarat bon yang mengikatnya dengan parti itu.
Kenyataan tuntutan PKR mengatakan bahawa Zuraida telah menandatangani bon RM10 juta berdasarkan terma dan syarat yang ditetapkan.
Hakim Akhtar yang menyampaikan keputusan itu melalui prosiding secara dalam talian, berkata hujah Zuraida bahawa beliau menandatangani bon itu dalam keadaan dures atau paksaan adalah tidak berasas.
“Bukti menunjukkan beliau menandatangani bon itu dengan pengetahuan penuh mengenai kandungannya dan menandatanganinya secara sukarela yang beliau mahu bertanding dalam pilihan raya itu atas tiket PKR,” katanya.
Hakim seterusnya berkata dakwaan Zuraida bahawa jumlah RM10 juta itu tidak seimbang dengan jumlah yang dibelanjakan untuk pencalonan tersebut, adalah tidak berasas dan merupakan tindakan selepas pemikiran semula.
“Ini kerana defendan (Zuraida) sendiri telah mengakui bahawa plaintif telah membelanjakan jumlah melebihi RM10 juta untuk pencalonan itu.
“Ini adalah pengakuan yang jelas di pihak defendan bahawa dia tidak boleh tarik balik. Mahkamah selanjutnya memutuskan RM10 juta itu adalah jumlah yang munasabah kerana bon itu adalah untuk menghalang ahli terutamanya calon yang dipilih, bertindak bertentangan dengan kepentingan parti pada masa pilihan raya,” katanya.


Pembangkang perlu dibenar masuk sekolah, jabatan kerajaan

Seorang ahli Parlimen Perikatan Nasional (PN) menegaskan amalan yang melarang ahli politik pembangkang daripada hadir ke majlis-majlis di jabatan kerajaan, sekolah, surau ataupun masjid perlu diubah memandangkan caranya yang lapuk dan tidak mendukung semangat permuafakatan dan keadilan untuk semua pihak.
Ahli Parlimen Jerantut Khairil Nizam Khirudin berkata pengalaman di kawasannya juga banyak kali terdapat program yang ingin dilakukan seperti kunjungan hormat ke jabatan-jabatan kerajaan ditolak.
“Ada arahan-arahan tidak bertulis untuk tidak membenarkannya. Sedangkan kita habis dah tempoh berkempen dan tempoh pilihan raya.
“Rakyat kita bukannya Umno, PAS, Bersatu, bukannya DAP tetapi semuanya adalah rakyat Malaysia,” katanya sebagai menjawab celahan ketika membahas titah Yang di-Pertuan Agong di Dewan Rakyat hari ini.
Dengan itu katanya, beliau berharap supaya permasalahan itu dapat diselesaikan segera.
Kenyataan Khairil kemudian dipersoal oleh Ahli Parlimen Bakri Tan Hong Pin yang bertanya apakah motif kunjungan dibuat ke sekolah dan jabatan-jabatan kerajaan.
“Adakah ianya bersifat politik atau sebagainya?”
Khairil menjawab pihaknya dijemput oleh pihak sekolah untuk memberikan sumbangan dan tidak pernah berniat untuk masuk ke sekolah secara sembarangan.
“Nak masuk rumah orang ni perlu ada keizinan dan sekolah bagi izin untuk masuk.
“Tetapi tidak dibenarkan (pada) akhirnya. Dibatalkan.”
Beliau menegaskan sekiranya ahli politik kerajaan masih terbawa-bawa sikap pembangkang dan berhasrat untuk membalas dendam kepada pihak tertentu, perjalanan politik negara tidak akan maju ke hadapan.
Katanya, negara dijangka akan berdepan dengan masalah ekonomi yang mencabar pada tahun ini dan tahun depan serta memerlukan kedua-dua pihak kerajaan dan pembangkang untuk bekerjasama antara satu sama lain.


Konglomerat pertahan barisan hadapan di PPV bidas dakwaan dalam talian

Kumpulan universiti swasta hari ini mempertahankan petugas barisan hadapan di pusat pemberian vaksin di seluruh negara selepas beberapa dakwaan termasuk suntikan picagari kosong kosong sehingga kelewatan proses menyaksikan kakitangan kesihatan dipersalahkan di media sosial.“Kesesakan berlaku apabila sebahagian penerima vaksin yang mendapat janji temu pada MySejahtera masing-masing, tidak mematuhi waktu yang ditetapkan hingga menyebabkan perjalanan proses vaksinasi terganggu sekaligus menyebabkan berlaku kesesakan dan kelewatan di Pusat Pemberian Vaksin (PPV),” kata UCSI Group dalam sebuah kenyataan.UCSI Group adalah antara syarikat yang mengubah premis perniagaannya kepada PPV di bawah Program Imunisasi Covid-19 Kebangsaan (PICK).Difahamkan wujud individu yang baru-baru ini memuat naik video menunjukkan jururawat menyuntik menggunakan picagari korong di PPV yang diuruskan UCSI.Kumpulan itu menafikan dakwaan dan turut melaporkan perkara itu kepada polis, video berkenaan juga turut dilihat telah dipadam.USCI juga turut berkata penggunaan telefon untuk menangkap gambar proses vaksinasi boleh mengganggu petugas perubatan yang menjalankan suntikan vaksinasi.“Di UCSI, petugas barisan hadapan termasuk doktor, jururawat, polis bantuan dan sukarelawan yang bertugas telah dimaklumkan tentang proses vaksinasi malah mereka patuh dengan segala garis panduan ditetapkan,” katanya.“Mereka bekerja tanpa mengira penat lelah sehinggakan ada yang bekerja sampai 12 jam sehari bagi memastikan Program Imunisasi Kebangsaan ini berjalan lancar.”UCSI Group turut menggesa orang ramai untuk mematuhi SOP yang digariskan kementerian kesihatan.“Mari kita laksanakan tanggungjawab masing-masing dalam memastikan kita semua selamat. Kita sedang melawan virus Covid-19, bukan satu sama lain.”


Kabinet disaran tidak lulus habuan RM100 juta kepada Najib

Ramai rakyat Malaysia terkejut semalam apabila Menteri Kewangan Tengku Zafrul Aziz mengesahkan Kabinet menerima permohonan daripada bekas perdana menteri Najib Razak untuk mendapatkan hartanah bernilai RM100 juta di ibu negara. Kononnya ia berdasarkan akta yang telah dipinda ketika tempoh pentadbiran Mahathir Mohamad sewaktu menjadi perdana menteri ke-4 dahulu.Tidak kira apa jua hujah di pihak Najib dan para fanatiknya, permohonan itu muncul ketika ramai rakyat Malaysia masih tidak berkemampuan untuk memiliki rumah pertama mereka walaupun sudah lama bekerja dan berkeluarga. Statistik awal tahun lepas dari Cuepacs menunjukkan seramai 53% penjawat awam masih tidak mampu memiliki kediaman sendiri.Malah masih ramai rakyat marhaen terutama mereka yang bukan penjawat awam, sedang bergelut dengan masalah ekonomi akibat Covid-19.Sewajarnya Najib ada sekelumit maruah dan perasaan malu apabila menuntut aset yang begitu besar nilainya di waktu negara masih dalam pemulihan bencana wabak.Cuba bandingkan dengan bekas perdana menteri Muhyiddin Yassin yang terus bekerja membantu rakyat dan negara dengan menggalas tanggungjawab sebagai pengerusi Majlis Pemulihan Negara (MPN) tanpa menuntut sesen pun elaun daripada pihak kerajaan.Pesalah penyelewengan RM42 juta dana SRC International Sdn Bhd hasil wang cukai rakyat itu dikira agak bertuah apabila dirinya bebas ke hulu ke hilir di negara ini atas alasan sedang dalam proses rayuan dan telah membayar ikat jamin kerana terlampau mampu.Bayangkan jika penjawat awam yang dijatuhi hukuman oleh mahkamah kerana korupsi, bukan saja dirinya boleh hilang kerja malah tiada lagi apa-apa keistimewaan yang diperolehi termasuk pencen.Antara sebab kenapa rakyat makin menyampah dengan ahli-ahli politik lama terutama yang telah mencapai status “warlord” dalam politik tanah air ialah bukan saja mereka dilihat begitu kebal dari tindakan undang-undang malah masih dipuja suci oleh para fanatik mereka serta dilihat masih hidup mewah seperti biasa.Jika di negara maju, contohnya Korea Selatan, bekas presiden negara itu Park Geun-hye hilang segala keistimewaan serta kemudahan sebagai negarawan sebaik sahaja dijatuhi hukuman oleh mahkamah akibat rasuah.Namun wajar diingat, hak saraan bekas perdana menteri tidak bersifat mutlak. Ia masih tertakluk kepada kebenaran Kabinet. Najib tidak boleh anggap dirinya “entitled” kerana Kabinet boleh buat keputusan untuk menangguhkan pemberian itu sehingga keputusan di mahkamah rayuan diputuskan. Pendek kata penasihat Barisan Nasional itu boleh memohon apa yang beliau mahu namun atas budi bicara jemaah menteri untuk meluluskannya atau tidak.Terima kasih wajar diucapkan kepada 4 orang menteri Kabinet yang dilaporkan telah membantah cadangan daripada Perdana Menteri Ismail Sabri Yaakob untuk meluluskan pemberian tanah premium dan rumah mewah kepada pemimpin Umno pesalah gubahan wang haram itu.Para menteri yang berani dan masih waras tersebut ialah Zafrul sendiri, Menteri Perdagangan Antarabangsa dan Industri Mohamed Azmin Ali, Menteri Kesihatan Khairy Jamaluddin dan Menteri Alam Sekitar dan Air Tuan Ibrahim Tuan Man.Muhammad Faiz Bin Na’aman adalah ahli Majlis Pimpinan Tertinggi Bersatu.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pelan pemerkasaan Rukun Tetangga dilancarkan

Perdana Menteri Muhyiddin Yassin hari ini melancarkan Pelan Pemerkasaan Kepimpinan Komuniti Rukun Tetangga 2021-2030 bagi memperkasa peranan Kawasan Rukun Tetangga (KRT) di peringkat akar umbi menerusi kerjasama kementerian dan agensi berkaitan.Di bawah pelan itu, empat Agenda Kerja KRT diperkenalkan iaitu Agenda Kerja KRT Selamat, Agenda Kerja KRT Sihat, Agenda Kerja KRT Bersih dan Indah serta Agenda Kerja KRT Sejahtera yang bertujuan untuk meningkatkan keberkesanan inisiatif Rukun Tetangga.Pelan itu merupakan satu daripada strategi yang digariskan dalam Dasar Perpaduan Negara dan Rangka Tindakan Perpaduan Negara 2021-2030.Menjelaskan lanjut empat Agenda Kerja KRT itu, Muhyiddin berkata Agenda Kerja KRT Selamat akan digerakkan melalui Skim Rondaan Sukarela (SRS) yang berperanan untuk meronda dan mengawal mana-mana premis atau lokasi di KRT dengan kerjasama Polis Diraja Malaysia (PDRM).Beliau berkata Agenda Kerja KRT Sihat pula memberi penekanan kepada usaha membudayakan gaya hidup sihat dalam komuniti hasil kolaborasi bersama-sama Kementerian Kesihatan Malaysia (KKM) melalui program di bawah Agenda Nasional Malaysia Sihat.“Ketiga, Agenda Kerja KRT Bersih dan Indah menumpukan kepada program pembersihan dan pengindahan di kawasan komuniti dengan sokongan Kementerian Pembangunan Perumahan dan Kerajaan Tempatan (KPKT) di bawah pelaksanaan Program Local Agenda 21.“Keempat, Agenda Kerja KRT Sejahtera untuk mengenal pasti kumpulan rentan seperti ibu tunggal, golongan orang kelainan upaya, warga emas dan golongan kurang berkemampuan dan memberi bantuan melalui pelaksanaan inisiatif seperti Projek Ekonomi Rukun Tetangga dan Program Sayangi Komuniti,” katanya.Beliau berkata demikian pada majlis pelancaran Pelan Pemerkasaan Kepimpinan Komuniti Rukun Tetangga 2021-2030 dan Anugerah Perdana Rukun Tetangga 2021 yang disiarkan secara langsung menerusi laman sesawang Kementerian Perpaduan Negara (KPN) dan Facebook KPN @PerpaduanNegara, hari ini.Muhyiddin berkata rukun tetangga yang ditubuhkan pada 1975 adalah komponen penting komuniti dalam memastikan hasrat perpaduan negara dapat diperkukuhkan dan peranannya perlu sentiasa didukung sebagai ejen serta penggerak usaha untuk menyatupadukan rakyat.Menurutnya, pada masa ini terdapat 8,274 KRT di seluruh negara dengan jumlah keahlian seramai 248,220 orang dan turut menyambut baik peningkatan penubuhan KRT itu kerana ia adalah petunjuk baik yang membuktikan kesedaran orang ramai terhadap kepentingan peranan rukun tetangga.Perdana menteri berkata cabaran yang dihadapi sejak pandemik Covid-19 melanda dunia lebih setahun lepas menyerlahkan kepentingan rukun tetangga dalam kalangan masyarakat dengan semua pihak menunjukkan semangat kekitaan yang tinggi dan saling membantu dalam mendukung segala usaha kerajaan memerangi wabak itu, seiring dengan semangat dan amalan “Kita Jaga Kita”.“Saya berharap semangat kesukarelawanan ini dapat terus diperkasakan melalui penglibatan bersama rukun tetangga, persatuan penduduk, pertubuhan bukan kerajaan, pemimpin komuniti serta generasi muda dalam aktiviti kemasyarakatan supaya ia dapat dibudayakan dalam komuniti kita.“Saya ingin mengajak saudara dan saudari untuk bersama-sama mengenal pasti keperluan komuniti dan menangani isu-isu sosial di kawasan setempat untuk melahirkan sebuah komuniti yang sejahtera. Marilah kita berganding bahu dan menggembleng tenaga dalam menjayakan usaha murni ini supaya negara kita dapat merealisasikan agenda perpaduan nasional,” katanya.


Kerajaan kaji keberkesanan vaksin terhadap varian Delta, keperluan suntikan ketiga

Kerajaan sedang mengkaji keberkesanan vaksin terhadap kes Covid-19 yang melibatkan varian Delta dan keperluan untuk suntikan ketiga vaksin (booster).Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata negara-negara maju sedang membuat perolehan vaksin untuk tahun hadapan kerana mereka menjangkakan kemungkinan terdapat keperluan untuk memberikan suntikan booster ketiga.“Kami ingin mendapatkan data lebih baik mengenai berapa lama perlindungan vaksin ini bertahan dan apa butiran diperlukan dalam menawarkan vaksin dos ketiga. Ini untuk jangkaan tahun hadapan,” katanya pada sidang media selepas meninjau pusat pemberian vaksin (PPV) ibu mengandung di Pusat Perdagangan dan Pameran Antarabangsa Malaysia (Mitec) hari ini.Beliau berkata kajian data diperlukan agar Malaysia dapat membuat keputusan sama ada perlu memulakan rundingan perolehan vaksin untuk tahun hadapan.Mengambil contoh situasi terkini di United Kingdom, Khairy menjelaskan 90% jangkitan baru Covid-19 yang melanda negara itu adalah disebabkan varian Delta.Katanya, perkara itu dibincangkan dalam mesyuarat Jawatankuasa Khas Jaminan Akses Bekalan Vaksin Covid-19 (JKJAV) pada Khamis lepas.Sementara itu, Khairy berkata Malaysia akan kekal menggunakan kaedah vaksinasi homolog pada masa ini kerana kekurangan data ‘real-world’ dan klinikal mengenai vaksinasi heterologi.Bagaimanapun, beliau menegaskan negara akan terus menjalankan kajian sendiri mengenai vaksinasi heterologi kerana banyak negara di dunia mula menjalankan kajian kaedah menggunakan dua vaksin berlainan untuk menggalakkan keberkesanan terhadap varian berbeza.Dilaporkan, Malaysia menimbang untuk mencampurkan dua jenis vaksin berbeza bagi meningkatkan keberkesanan terhadap varian Covid-19 yang berbeza.


PN mendahului kerusi di Selangor, kata Azmin

Perikatan Nasional (PN) sedang mendahului jumlah kerusi di Selangor menjelang Pilihan Raya Negeri (PN) yang akan berlangsung tidak lama lagi, kata Mohamed Azmin Ali.
Pengerusi PN Selangor itu yang juga ahli Dewan Undangan Negeri (Adun) Bukit Antarabangsa berkata, data tersebut adalah berdasarkan laporan daripada polis yang dikemukakan kepada Putrajaya.
Beliau mendakwa, laporan ini menyebabkan Menteri Besar Selangor Amirudin Shari berasa bimbang dan lambat mengumumkan pembubaran Dewan Undangan Negeri (DUN).
"Setakat malam ini (semalam), laporan daripada pihak polis yang telah dikemukakan kepada Putrajaya, PN telah mendahului dari jumlah kerusi di Selangor," katanya pada Ceramah Selangor Baru Perikatan Nasional Gempur Kuala Langat.
"Sebab itu Amirudin susah nak umumkan tarikh pembubaran.
"Satu hari itu penting bagi dia, talian hayat bagi dia. Tetapi sudah pun diumumkan, kerja kuat, catatkan satu lagi kejayaan, Insya Allah Selangor jadi milik PN."
Semalam, Sultan Selangor Sultan Sharafuddin Idris Shah perkenan untuk membubarkan DUN Selangor pada 23 Jun untuk memberi laluan kepada pilihan raya negeri.
Terdapat 56 kerusi DUN di Selangor yang mana 41 disandang Pakatan Harapan (PH), PN (tujuh), Barisan Nasional (lima) manakala tiga lagi dimiliki Pejuang.
Dalam pada itu, Azmin turut menyifatkan pembubaran DUN yang diumumkan oleh istana sebagai pelik apabila kebiasaannya ia kebiasaannya diumum oleh menteri besar.
"Ramai tanya saya kenapa istana yang bubar?
"Sebab yang ada di pejabat tingkat 21 itu lembab. Tidak ada keyakinan diri.
“Orang lain dah umum kamu (menteri besar) tak umum.
“Oleh itu, biarlah aku umum," kata Azmin ketika mengulas sebab di sebalik pengumuman tarikh pembubaran DUN yang dibuatnya sebelum ini.